title: 2007/799/KE: Deċiżjoni tal-Kunsill tat- 12 ta’ Ottubru 2006 dwar l-iffirmar, f’isem il-Komunità, tal-Protokoll dwar l-Implimentazzjoni tal-Konvenzjoni Alpina fil-qasam tat-Trasport (Protokoll tat-Trasport)

text:
               8.12.2007

               MT

               Il-Ġurnal Uffiċjali ta’ l-Unjoni Ewropea

               L 323/13

         DEĊIŻJONI TAL-KUNSILL
   tat-12 ta’ Ottubru 2006
   dwar l-iffirmar, f’isem il-Komunità, tal-Protokoll dwar l-Implimentazzjoni tal-Konvenzjoni Alpina fil-qasam tat-Trasport (Protokoll tat-Trasport)
   (2007/799/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 71 flimkien ma’ l-ewwel sentenza ta’ l-ewwel subparagrafu ta’ l-Artikolu 300 (2), tiegħu,
   Wara li kkunsidra l-proposta tal-Kummissjoni,
   Billi:

               (1)

               Il-promozzjoni ta’ miżuri fil-livell internazzjonali biex jiġu trattati problemi reġjonali u Ewropej li jfixklu l-mobbilità sostennibbli fit-trasport u jirriżultaw f’riskji għall-ambjent hi waħda mill-objettivi tal-politika tal-Komunità dwar it-trasport.

               (2)

               Fl-14 ta’ Mejju 1991 il-Kunsill awtorizza lill-Kummissjoni biex tipparteċipa, f’isem il-Komunità, fin-negozjati dwar il-Konvenzjoni Alpina u l-protokolli tagħha, b’konsultazzjoni ma’ l-Istati Membri.

               (3)

               Bid-Deċiżjoni tal-Kunsill 96/191/KE (1), il-Komunità kkonkludiet il-Konvenzjoni dwar il-Protezzjoni ta’ l-Alpi (Konvenzjoni Alpina).

               (4)

               Il-Protokoll dwar l-Implimentazzjoni tal-Konvenzjoni Alpina fil-qasam tat-Trasport (Protokoll tat-Trasport), ibbażat fuq l-Artikoli 2 (2) u (3) tal-Konvenzjoni Alpina, ġie adottat mill-24 sas-26 ta’ Mejju 2000 fl-okkażjoni tas-16-il laqgħa tal-Kumitat Permanenti tal-Konvenzjoni Alpina.

               (5)

               Il-Protokoll ta’ Trasport jipprovdi qafas, ibbażat fuq il-prinċipju ta’ prekawzjoni, il-prinċipju ta’ prevenzjoni u l-prinċipju li min iniġġes iħallas, biex jiżgura l-mobbilità sostenibbli u l-protezzjoni ta’ l-ambjent, għal kull mod ta’ trasport, fir-reġjun Alpin.

               (6)

               Il-Protokoll tat-Trasport, skond l-Artikolu 24 tiegħu, kien miftuħ għall-iffirmar mill-Partijiet Kontraenti fil-laqgħa Ministerjali tal-Konvenzjoni Alpina li saret f’Luċerna fit-30 u l-31 ta’ Ottubru 2000, u fir-Repubblika ta’ l-Awstrija, bħala d-depożitarja, minn dak in-nhar.

               (7)

               Kompetenza preponderanti tal-Komunità marbuta mal-prinċipju ta’ l-unità fir-rappreżentazzjoni internazzjonali tal-Komunità tmur favur il-firma u d-depożitu eventwali simultanji ta’ l-istrumenti rispettivi ta’ ratifika jew approvazzjoni, jekk possibbli, mill-Komunità u l-Istati Membri tagħha li huma partijiet kontraenti fil-Konvenzjoni.

               (8)

               Ikun konvenjenti li l-Protokoll dwar l-Implimentazzjoni tal-Konvenzjoni Alpina fil-qasam tat-Trasport (Protokoll tat-Trasport) ikun iffirmat, f’isem il-Komunità, soġġett għal konklużjoni sussegwenti,

         IDDEĊIEDA KIF ĠEJ:
   Artikolu Uniku
   Il-President tal-Kunsill huwa b’dan awtorizzat jinnomina l-persuna jew il-persuni bis-setgħa li jiffirmaw f’isem il-Komunità, soġġett għal konklużjoni sussegwenti, il-Protokoll dwar l-Implimentazzjoni tal-Konvenzjoni Alpina fil-qasam tat-Trasport (Protokoll tat-Trasport) u sabiex jgħaddilhom is-setgħat meħtieġa għal dak il-għan.

      Magħmula fil-Lussemburgu, 12 ta’ Ottubru 2006.

            Għall-Kunsill

            Il-President

         S. HUOVINEN

      (1)  ĠU L 61, 12.3.1996, p. 31.
    ---documentbreak---

               8.12.2007

               MT

               Il-Ġurnal Uffiċjali ta’ l-Unjoni Ewropea

               L 323/15

         TRADUZZJONI
   PROTOKOLL DWAR L-IMPLIMENTAZZJONI TAL-KONVENZJONI ALPINA TA’ L-1991 FIL-QASAM TAT-TRASPORT
   Protokoll dwar it-Trasport
   IR-REPUBBLIKA FEDERALI TAL-ĠERMANJA,
   IR-REPUBBLIKA FRANĊIŻA,
   IR-REPUBBLIKA TALJANA,
   IL-PRINĊIPALITÀ TA’ LIECHTENSTEIN,
   IL-PRINĊIPALITÀ TA’ MONAKO,
   IR-REPUBBLIKA TA’ L-AWSTRIJA,
   IL-KONFEDERAZZJONI ŻVIZZERA,
   IR-REPUBBLIKA TAS-SLOVENJA,
   u
   IL-KOMUNITÀ EWROPEA –
   Skond il-kompitu tagħhom, li jirriżulta mill-Konvenzjoni dwar il-Protezzjoni ta’ l-Alpi (il-Konvenzjoni Alpina) tas-7 ta’ Novembru 1991, li jsegwu politika komprensiva għall-protezzjoni u l-iżvilupp sostenibbli tar-reġjun Alpin;
   F’konformità ma’ l-obbligi tagħhom skond l-Artikoli 2(2) u (3) tal-Konvenzjoni Alpina;
   Konxji li l-ekosistemi u l-pajsaġġi tar-reġjun Alpin huma partikolarment sensittivi, li l-kondizzjonijiet ġeografiċi u t-topografija tiegħu x’aktarx iżidu mat-tniġġis u l-istorbju u li fih riżorsi naturali uniċi u wirt kulturali uniku;
   Konxji li, mingħajr miżuri xierqa, it-trasport u l-ħsara li dan jikkawża lill-ambjent ser ikomplu jiżdiedu minħabba l-integrazzjoni ulterjuri tas-swieq, l-iżvilupp soċjo-ekonomiku u l-attivitajiet ta’ passatemp;
   Konvinti li l-popolazzjoni lokali għandha tkun tista’ tiddetermina l-pjan ta’ żvilupp soċjali, kulturali u ekonomiku tagħha stess u tipparteċipa fl-implimentazzjoni tiegħu fil-qafas istituzzjonali eżistenti;
   Konxji li t-trasport m’huwiex mingħajr impatt ambjentali u li l-ħsara li dan jikkawża lill-ambjent tipproduċi effetti negattivi fuq u riskji lill-ekoloġija, is-saħħa u s-sigurtà, li dejjem qed jiżdiedu u li jeħtieġ li jiġu ttrattati permezz ta’ approċċ komuni;
   Konxji li jenħtieġu miżuri ta’ sigurtà msaħħa waqt it-trasport ta’ materjali perikolużi;
   Konxji mill-ħtieġa li jsiru arranġamenti komprensivi għall-osservazzjoni, ir-riċerka, il-forniment ta’ informazzjoni u l-konsultazzjoni sabiex jiġu stabbiliti rabtiet bejn it-trasport, is-saħħa, l-ambjent u l-iżvilupp ekonomiku u li ssir ċara l-ħtieġa għat-tnaqqis tal-ħsara lill-ambjent;
   Konxji li, fir-reġjun Alpin, politika tat-trasport ibbażata fuq il-prinċipji ta’ sostenibbiltà hija fl-interess kemm tal-popolazzjonijiet Alpini kif ukoll ta’ dawk li m’humiex Alpini u li huwa wkoll meħtieġ li r-reġjuni Alpini jiġu ppreservati kemm bħala abitat kif ukoll bħala reġjun naturali u ekonomiku;
   Konxji li min-naħa waħda l-potenzjal preżenti tal-modi tat-trasport sa ċertu punt m’huwiex użat biżżejjed u min-naħa l-oħra mhux qed jittieħed kont biżżejjed ta’ l-importanza ta’ infrastrutturi għal sistemi ta’ trasport li jirrispettaw aktar lill-ambjent (bħat-trasport bil-ferrovija, it-trasport fuq il-passaġġi ta’ l-ilma interni u bil-baħar u t-trasport kombinat) jew tal-kompatibbiltà u l-operabbiltà transnazzjonali tal-mezzi diversi tat-trasport, u li huwa għalhekk meħtieġ li jiġu ottimizzati tali sistemi ta’ trasport permezz ta’ tisħiħ fuq skala kbira tan-netwerks ġewwa u barra r-reġjun Alpin;
   Konxji li d-deċiżjonijiet dwar l-ippjanar reġjonali u l-politika ekonomika li jittieħdu ġewwa u barra r-reġjun Alpin għandhom riperkussjonijiet kbar għall-iżvilupp tat-trasport Alpin;
   Bix-xewqa li jagħmlu kontribut deċiżiv għall-iżvilupp sostenibbli u għat-titjib tal-kwalità tal-ħajja billi jnaqqsu l-volum tat-traffiku, jamministraw it-trasport b’mod li jirrispetta aktar lill-ambjent u jżidu l-effikaċja u l-effiċjenza tas-sistemi eżistenti ta’ trasport;
   Konvinti li huwa meħtieġ li l-interessi ekonomiċi, il-ħtiġijiet soċjali u l-ħtiġiet ambjentali jiġu bbilanċjati;
   B’konsiderazzjoni dovuta għall-konvenzjonijiet bilaterali u multilaterali konklużi bejn il-Partijiet Kontraenti u l-Komunità Ewropea, b’mod partikolari fil-qasam tat-trasport;
   Konvinti li ċerti problemi jistgħu jiġu solvuti biss f’qafas transkonfini u jeħtieġu miżuri konġunti mill-parti ta’ l-Istati Alpini –
   Ftiehmu kif ġej:
   KAPITOLU I
   DISPOŻIZZJONIJIET ĠENERALI
   Artikolu 1
   Objettivi
   1.   Il-Partijiet Kontraenti jinpenjaw ruħhom biex isegwu politika sostenibbli tat-trasport li:

               (a)

               tnaqqas l-effetti negattivi ta’ u r-riskji li jinħolqu mit-trasport intra-Alpin u transalpin għal livell li ma jagħmilx ħsara lin-nies, il-flora u l-fawna u l-ambjenti u l-abitati tagħhom, fost l-oħrajn bit-trasferiment ta’ ammont dejjem akbar ta’ trasport, speċjalment it-trasport ta’ merkanzija, għall-ferroviji, b’mod partikolari bil-ħolqien ta’ infrastrutturi u inċentivi xierqa f’konformità mal-prinċipji tas-suq;

               (b)

               tikkontribwixxi għall-iżvilupp sostenibbli ta’ l-abitati u ż-żoni ekonomiċi li fihom joqogħdu u jaħdmu n-nies li jgħixu fir-reġjun Alpin bl-implimentazzjoni ta’ politika tat-trasport li tinkludi l-modi kollha ta’ trasport u li hija armonizzata fost id-diversi Partijiet Kontraenti;

               (ċ)

               tgħin biex tnaqqas u, safejn huwa possibbli, tevita kwalunkwe impatt li jista’ jipperikola r-rwol u r-riżorsi naturali tar-reġjun Alpin, li l-importanza tiegħu tmur lil hinn mill-fruntieri taż-żoni Alpini, u jkun ta’ theddida għall-wirt naturali u kulturali tiegħu;

               (d)

               tiżgura l-moviment tat-trasport intra-Alpin u transalpin bi spejjeż ekonomikament sopportabbli billi żżid l-effiċjenza tas-sistemi ta’ trasport u tippromwovi l-modi ta’ trasport li jirrispettaw lill-ambjent l-aktar u li huma l-aktar ekonomiċi f’termini ta’ riżorsi naturali;

               (e)

               tiżgura kompetizzjoni ġusta bejn il-modi ta’ trasport.

         2.   Il-Partijiet Kontraenti jimpenjaw ruħhom biex jiżviluppaw is-settur tat-trasport billi japplikaw il-prinċipju ta’ prekawzjoni, il-prinċipju ta’ prevenzjoni u l-prinċipju li min iniġġes iħallas.
   Artikolu 2
   Definizzjonijiet
   Għall-finijiet ta’ dan il-Protokoll:

               “Trasport transalpin” huwa trasport magħmul minn vjaġġi li l-punti tat-tluq u tal-wasla tagħhom huma barra mir-reġjun Alpin.

               “Trasport intra-Alpin” huwa trasport magħmul minn vjaġġi li l-punti tat-tluq u tal-wasla tagħhom huma ġewwa r-reġjun Alpin (trasport intern) inkluż trasport magħmul minn vjaġġi li l-punti tat-tluq jew tal-wasla tagħhom huma ġewwa r-reġjun Alpin.

               “Effetti negattivi u riskji sopportabbli” huma effetti negattivi u riskji li għandhom jiġu definiti permezz ta’ valutazzjoni ta’ l-impatt ambjentali u analiżi tar-riskju bil-għan li tintemm kwalunkwe żieda ulterjuri fl-effetti negattivi u r-riskji u, fejn meħtieġ, li dawn jitnaqqsu permezz ta’ miżuri xierqa fil-każ ta’ kemm xogħlijiet ġodda ta’ bini kif ukoll ta’ infrastrutturi eżistenti li jkollhom impatt sinifikanti fuq l-art.

               “Spejjeż esterni” huma spejjeż li ma jitħallsux mill-utent tal-merkanzija jew is-servizzi. Dawn jinkludu l-ispejjeż ta’ l-infrastruttura fejn l-użu huwa b’xejn, l-ispejjeż tat-tniġġis u l-istorbju ambjentali u l-ispejjeż tal-ħsara lin-nies u lill-proprjetà kkawżata mit-trasport.

               “Xogħlijiet ġodda u fuq skala kbira ta’ bini, alterazzjonijiet jew estensjonijiet kbar ta’ l-infrastrutturi eżistenti tat-trasport” huma proġetti ta’ l-infrastruttura li jkollhom effetti li, skond il-leġislazzjoni nazzjonali dwar il-valutazzjoni ta’ l-impatt jew il-konvenzjonijiet internazzjonali fis-seħħ, huma soġġetti għal valutazzjoni ta’ l-impatt ambjentali.

               “Toroq ta’ kapċità kbira” huma l-awtostradi kollha u t-toroq b’żewġ korsiji jew aktar, mingħajr intersezzjonijiet, jew kwalunkwe triq li l-impatt tat-traffiku tagħha huwa simili għal dak ta’ awtostrada.

               “Objettivi tal-kwalità ta’ l-ambjent” huma objettivi li jiddeskrivu l-livell tal-kwalità ta’ l-ambjent li għandu jinkiseb, b’konsiderazzjoni dovuta għall-effetti fuq l-ekosistemi. Huma jistabbilixxu kriterji tal-kwalità (aġġornabbli) għall-protezzjoni tal-wirt naturali u kulturali minn perspettiva materjali, ġeografika u relatata maż-żmien.

               “Standards tal-kwalità ta’ l-ambjent” huma standards speċifiċi li jippermettu li l-objettivi tal-kwalità ta’ l-ambjent jinkisbu. Huma jiddeterminaw l-objettivi applikabbli għal ċerti parametri, il-proċeduri tal-kejl jew il-ħtiġiet ġenerali.

               “Indikaturi tal-kwalità ta’ l-ambjent” huma indikaturi li jippermettu li jitkejjel jew jiġi evalwat l-istat preżenti tal-ħsara lill-ambjent u li jiġi previst kwalunkwe tibdil.

               “Il-prinċipju ta’ prekawzjoni” huwa l-prinċipju li bih miżuri maħsuba biex jevitaw, jikkontrollaw jew inaqqsu effetti serji jew irriversibbli fuq is-saħħa u l-ambjent m’għandhomx jiġu posposti bl-argument li r-riċerka xjentifika għadha ma pprovatx strettament l-eżistenza ta’ relazzjoni bejn il-kawża u l-effett bejn is-sustanzi kkonċernati u l-ħsara potenzjali tagħhom għas-saħħa u l-ambjent.

               “Il-prinċipju li ‘min iniġġes iħallas’”, inkluż l-aċċettazzjoni tar-responsabbiltà għall-effetti kkawżati, huwa l-prinċipju li bih l-ispejjeż tal-prevenzjoni, il-kontroll u t-tnaqqis tal-ħsara lill-ambjent u r-restorazzjoni ta’ l-ambjent għal stat aċċettabbli għandhom jitħallsu minn dawk li jniġġsu. Dawn ta’ l-aħħar għandhom, sa fejn huwa possibbli, iħallsu l-ispiża kollha ta’ l-impatt tat-trasport fuq is-saħħa u l-ambjent.

               “Studju tar-rakkomandabbiltà” huwa investigazzjoni, skond il-liġijiet nazzjonali, waqt l-ippjannar ta’ xogħlijiet ġodda u fuq skala kbira ta’ bini, alterazzjonijiet jew estensjonijiet kbar ta’ l-infrastrutturi eżistenti tat-trasport dwar ir-rakkomandabbiltà ta’ proġetti kemm mill-angolu tal-politika tat-trasport kif ukoll ta’ l-impatt ekonomiku, ambjentali u soċjo-kulturali.

         Artikolu 3
   Trasport sostenibbli u mobbiltà
   1.   Sabiex jippermettu li t-trasport jiżviluppa b’mod sostenibbli, il-Partijiet Kontraenti jimpenjaw ruħhom biex jillimitaw, permezz ta’ politika miftiehma tat-trasport u ta’ l-ambjent, l-effetti negattivi u r-riskji dovuti għat-trasport billi jieħdu kont ta’:

               (a)

               l-importanza ta’ l-ambjent sabiex:

                           (aa)

                           l-użu tar-riżorsi naturali jitnaqqas għal livell li, safejn huwa possibbli, ma jeċċedix il-kapaċità naturali tagħhom għar-riġenerazzjoni;

                           (bb)

                           l-emissjonijiet li jagħmlu l-ħsara jitnaqqsu għal livell li m’huwiex ta’ detriment għall-kapaċità ta’ assorbiment ta’ l-ambjenti kkonċernati;

                           (ċċ)

                           l-introduzzjoni ta’ sustanzi fl-ambjent jiġi limitat sabiex jiġi evitat li ssir ħsara lill-istrutturi ambjentali u liċ-ċikli ta’ materjali naturali;

               (b)

               il-ħtiġiet tal-popolazzjoni sabiex:

                           (aa)

                           tkun possibbli l-aċċessibbiltà għal persuni, xogħol, merkanzija u servizzi, waqt li l-ambjent jiġi ppreservat b’mod effettiv, isir risparm ta’ l-enerġija u l-ispazju u jinkisbu l-ħtiġijiet essenzjali tal-popolazzjoni;

                           (bb)

                           jiġi evitat li s-saħħa tal-bniedem titqiegħed fil-periklu u jitnaqqsu r-riskji ta’ diżastri ambjentali u n-numru u l-gravità ta’ aċċidenti;

               (ċ)

               l-importanza ta’ kriterji ekonomiċi sabiex:

                           (aa)

                           tiżdied il-profitabbiltà tas-settur tat-trasport u jiġu internalizzati l-ispejjeż esterni;

                           (bb)

                           jkun inkoraġġut l-aħjar użu ta’ l-infrastrutturi eżistenti;

                           (ċċ)

                           jissaħħaħ l-impjieg f’impriżi li jkollhom prestazzjoni tajba fid-diversi setturi ta’ l-ekonomija;

               (d)

               il-ħtieġa li jittieħdu miżuri msaħħa kontra l-istorbju minħabba fit-topografija speċjali ta’ l-Alpi.

         2.   F’konformità mal-leġislazzjoni nazzjonali u internazzjonali dwar it-trasport fis-seħħ, il-Partijiet Kontraenti jimpenjaw ruħhom biex jiżviluppaw strateġiji, objettivi u miżuri nazzjonali, reġjonali u lokali li:

               (a)

               jieħdu kont tad-data ambjentali, ekonomika u soċjo-kulturali diversa u l-ħtiġijiet differenti;

               (b)

               jagħmluha possibbli li titnaqqas il-ħsara ambjentali dovuta għat-trasport billi jiġu attwati għodod ekonomiċi flimkien ma’ miżuri għall-ippjanar reġjonali u tat-trasport.

         Artikolu 4
   Teħid kont ta’ l-objettivi f’linji politiċi oħrajn
   1.   Il-Partijiet Kontraenti jimpenjaw ruħhom biex jieħdu kont ta’ l-objettivi ta’ dan il-Protokoll fil-linji politiċi l-oħrajn tagħhom.
   2.   Il-Partijiet Kontraenti jimpenjaw ruħhom biex jantiċipaw u jevalwaw l-effetti ta’ linji politiċi, strateġiji u kunċetti oħrajn implimentati barra mill-qasam tat-trasport.
   Artikolu 5
   Parteċipazzjoni ta’ l-awtoritajiet reġjonali u lokali
   1.   Il-Partijiet Kontraenti għandhom jinkoraġġixxu l-kooperazzjoni internazzjonali bejn l-istituzzjonijiet kompetenti sabiex isibu l-aħjar soluzzjonijiet transkonfini u biex jilħqu qbil dwar soluzzjonijiet armonizzati.
   2.   Kull Parti Kontraenti għandha tiddefinixxi, fil-qafas istituzzjonali tagħha, l-aħjar livell ta’ koordinazzjoni u kooperazzjoni bejn l-istituzzjonijiet u l-awtoritajiet reġjonali direttament ikkonċernati sabiex tkun inkoraġġuta is-solidarjetà tar-responsabbiltà, b’mod partikolari sabiex jiġu esplojtati u żviluppati s-sinerġiji fl-implimentazzjoni tal-linji politiċi tat-trasport u l-miżuri li jirriżultaw.
   3.   L-awtoritajiet reġjonali u lokali direttament ikkonċernati għandhom jipparteċipaw fl-istadji diversi ta’ tħejjija u implimentazzjoni ta’ dawn il-linji politiċi u l-miżuri fil-limiti tal-kompetenza tagħhom u fil-qafas istituzzjonali eżistenti.
   Artikolu 6
   Regolamenti nazzjonali msaħħa
   Sabiex jiġi protett ir-reġjun Alpin li huwa ekoloġikament sensittiv u mingħajr preġudizzju għall-konvenzjonijiet internazzjonali fis-seħħ, il-Partijiet Kontraenti jistgħu jieħdu miżuri li jmorru lil hinn minn dawk previsti f’dan il-Protokoll minħabba f’sitwazzjonijiet speċjali relatati maż-żoni naturali tagħhom jew abbażi tas-saħħa pubblika, is-sigurtà jew il-protezzjoni ta’ l-ambjent.
   KAPITOLU II
   MIŻURI SPEĊIFIĊI
   A)   STRATEĠIJI, KUNĊETTI, PROĠETTI
   Artikolu 7
   Strateġija ġenerali tal-politika tat-trasport
   1.   Sabiex tiġi żgurata s-sostenibbiltà, il-Partijiet Kontraenti jimpenjaw ruħhom biex jippromwovu ġestjoni tat-trasport razzjonali u sikur, b’mod partikolari f’netwerks transkonfini, armonizzati, sabiex:

               (a)

               jiżguraw koordinazzjoni soda bejn il-modi u l-mezzi differenti ta’ trasport u jinkoraġġixxu l-intermodalità;

               (b)

               jottimizzaw l-użu ta’ sistemi u infrastrutturi ta’ trasport eżistenti fl-Alpi, inkluż l-użu tat-trasmissjoni elettronika ta’ data, u jgħaddu l-ispejjeż esterni u ta’ l-infrastruttura lil dawk li jniġġsu kemm jista’ jkun skond il-ħsara kkawżata;

               (ċ)

               jinkoraġġixxu, permezz ta’ miżuri għall-ippjanar strutturali u reġjonali, it-trasferiment tat-trasport ta’ passiġġieri u merkanzija għal mezzi ta’ trasport li jirrispettaw aktar lill-ambjent u għal sistemi ta’ trasport intermodali;

               (d)

               jgħinu biex inaqqsu l-volum tat-traffiku.

         2.   Il-Partijiet Kontraenti jimpenjaw ruħhom biex jieħdu l-miżuri meħtieġa sabiex kemm jista’ jkun jiżguraw:

               (a)

               il-protezzjoni tar-rotot ta’ komunikazzjoni mill-perikli naturali;

               (b)

               f’żoni li saritilhom ħsara partikolari bit-trasport, il-protezzjoni ta’ persuni u ta’ l-ambjent;

               (ċ)

               it-tnaqqis gradwali ta’ emissjonijiet ta’ sustanzi li jagħmlu l-ħsara u ta’ l-istorbju bil-modi kollha ta’ trasport inkluż permezz ta’ l-użu ta’ l-aħjar teknoloġiji disponibbli;

               (d)

               aktar sigurtà fit-trasport.

         Artikolu 8
   Evalwazzjoni u proċedura ta’ konsultazzjoni intergovernattiva
   1.   Fil-każ ta’ xogħlijiet ġodda u fuq skala kbira ta’ bini, alterazzjonijiet jew estensjonijiet kbar ta’ l-infrastrutturi eżistenti tat-trasport, il-Partijiet Kontraenti jimpenjaw ruħhom biex iwettqu studji tar-rakkomandabbiltà, valutazzjonijiet ta’ l-impatt ambjentali u analiżi tar-riskji u biex jevalwaw ir-riżultati fid-dawl ta’ l-objettivi ta’ dan il-Protokoll.
   2.   L-ippjanar ta’ l-infrastruttura tat-trasport fl-Alpi għandu jitwettaq b’mod koordinat u miftiehem. Fil-każ ta’ proġetti b’impatt transkonfini sinifikanti, kull Parti Kontraenti timpenja ruħha biex twettaq, mhux aktar tard minn meta jiġu ppreżentati l-istudji, konsultazzjonijiet konġunti mal-Partijiet Kontraenti l-oħra kkonċernati. Dawn id-dispożizzjonijiet għandhom ikunu mingħajr preġudizzju għad-dritt ta’ kull Parti Kontraenti li tibni infrastruttura tat-trasport li tkun ġiet adottata skond l-ordni legali interna tagħha fil-ħin ta’ l-adozzjoni ta’ dan il-Protokoll jew li l-ħtieġa għaliha tkun ġiet stabbilita skond il-liġi.
   3.   Il-Partijiet Kontraenti għandhom jinkoraġġixxu konsiderazzjoni akbar tal-politika tat-trasport fil-ġestjoni ambjentali ta’ impriżi fil-pajjiżi tagħhom.
   B)   MIŻURI TEKNIĊI
   Artikolu 9
   Trasport pubbliku
   Sabiex tinżamm u tittejjeb l-istruttura ta’ l-abitat u l-organizzazzjoni ekonomika ta’ l-Alpi kif ukoll l-attrazzjoni tagħhom għal finijiet ta’ rikreazzjoni u passatemp b’mod sostenibbli, il-Partijiet Kontraenti jimpenjaw ruħhom biex jinkoraġġixxu l-ħolqien u l-iżvilupp ta’ sistemi ta’ trasport pubbliku li huma adattati għall-ambjent u faċli biex jintużaw mill-utent.
   Artikolu 10
   Trasport bil-ferrovija u trasport fuq il-passaġġi ta’ l-ilma interni u bil-baħar
   1.   Sabiex isir użu aħjar tal-kapaċità partikolari tal-ferroviji li jilħqu l-ħtiġiet ta’ trasport fuq distanzi twal, u l-użu tan-netwerk tal-ferroviji għall-attività ekonomika u t-turiżmu fl-Alpi, il-Partijiet Kontraenti għandhom, fil-limitu tal-kompetenzi tagħhom, jippromwovu:

               (a)

               it-titjib ta’ l-infrastruttura tal-ferroviji bil-bini u l-iżvilupp tar-rotot ewlenin tal-ferroviji transalpini, inklużi r-rotot ta’ kollegament u terminali xierqa;

               (b)

               l-ottimizzazzjoni ulterjuri ta’ l-impriżi tal-ferroviji u l-immodernizzar tagħhom, b’mod partikolari għat-trasport transkonfini;

               (ċ)

               l-adozzjoni ta’ miżuri għat-trasferiment tat-trasport ta’ merkanzija fuq distanzi twal għall-ferroviji u għal aktar armonizzazzjoni tat-tariffi għall-użu ta’ l-infrastruttura tat-trasport;

               (d)

               sistemi ta’ trasport intermodali u l-iżvilupp ulterjuri tat-trasport bil-ferrovija;

               (e)

               l-użu akbar tal-ferroviji u l-ħolqien ta’ sinerġiji faċli biex jintużaw mill-utent bejn it-trasport ta’ passiġġieri fuq distanzi twal, it-trasport reġjonali u t-trasport lokali.

         2.   Sabiex jitnaqqas il-volum ta’ merkanzija fi transitu li tinġarr fuq l-art, il-Partijiet Kontraenti għandhom jinkoraġġixxu l-isforzi biex jiżdied l-użu tat-trasport fuq il-passaġġi ta’ l-ilma interni u bil-baħar.
   Artikolu 11
   Trasport bit-triq
   1.   Il-Partijiet Kontraenti għandhom iżommu lura milli jibnu toroq ġodda u ta’ kapaċità għolja għat-trasport transalpin.
   2.   Proġetti għal toroq ta’ kapaċità għolja għat-trasport intra-Alpin jistgħu jinħolqu, dment li:

               (a)

               l-objettivi mniżżla fl-Artikolu 2(2)(j) tal-Konvenzjoni Alpina jistgħu jinkisbu permezz ta’ miżuri ta’ prekawzjoni u ta’ kumpens xierqa kif determinat mill-valutazzjoni ta’ l-impatt ambjentali;

               (b)

               il-ħtiġiet tat-trasport ma jistgħux jinkisbu billi jsir użu aħjar tal-kapaċità eżistenti tat-toroq u tal-ferroviji, bl-estensjoni jew il-bini ta’ infrastrutturi ġodda tat-trasport bil-ferrovija u trasport fuq il-passaġġi ta’ l-ilma interni u bil-baħar, bit-titjib tat-trasport kombinat, jew bi kwalunkwe miżura oħra ta’ organizzazzjoni tat-trasport;

               (ċ)

               ir-riżultati ta’ l-istudju tar-rakkomandabbiltà wrew li l-proġett huwa ekonomikament vijabbli, ir-riskji huma limitati u r-riżultat tal-valutazzjoni ta’ l-impatt ambjentali huwa pożittiv;

               (d)

               jittieħed kont ta’ l-ippjanar u/jew il-programmi reġjonali u l-iżvilupp sostenibbli.

         3.   Madankollu, fid-dawl tal-ġeografija u l-organizzazzjoni partikolari tar-reġjun Alpin, li ma jistax dejjem ikun moqdi b’mod effiċjenti mit-trasport pubbliku waħdu, il-Partijiet Kontraenti għandhom jagħrfu l-ħtieġa, f’żoni remoti, li jinħolqu u jinżammu infrastrutturi suffiċjenti tat-trasport sabiex it-trasport privat ikun jista’ jiffunzjona.
   Artikolu 12
   Trasport bl-ajru
   1.   Il-Partijiet Kontraenti jimpenjaw ruħhom biex inaqqsu safejn huwa possibbli l-ħsara ambjentali kkawżata mit-trasport bl-ajru, inkluż l-istorbju ta’ l-inġenji ta’ l-ajru, mingħajr ma jittrasferuha għal reġjuni oħrajn. B’kont meħud ta’ l-objettivi ta’ dan il-Protokoll, huma għandhom jagħmlu sforzi biex jillimitaw jew, fejn xieraq, jipprojbixxu l-inżul ta’ inġenji ta’ l-ajru f’postijiet oħrajn minbarra f’ajruporti. Sabiex tiġi protetta l-fawna salvaġġa, il-Partijiet Kontraenti għandhom jieħdu miżuri biex jimponu limiti ta’ ħin u ta’ post fuq trasport bl-ajru mhux motorizzat għal finijiet ta’ passatemp.
   2.   Il-Partijiet Kontraenti jimpenjaw ruħhom biex itejbu s-sistemi ta’ trasport pubbliku li jikkollegaw l-ajruporti fit-trufijiet ta’ l-Alpi mad-diversi reġjuni Alpini sabiex ikunu jistgħu jissodisfaw id-domanda għat-trasport mingħajr ma ssir aktar ħsara lill-ambjent. F’dan il-kuntest, il-Partijiet Kontraenti għandhom jirristrinġu kemm jista’ jkun il-bini ta’ ajruporti ġodda u kwalunkwe estensjoni kbira ta’ l-ajruporti eżistenti fl-Alpi.
   Artikolu 13
   Faċilitajiet għat-turisti
   1.   Il-Partijiet Kontraenti jimpenjaw ruħhom biex jevalwaw, fid-dawl ta’ l-objettivi ta’ dan il-Protokoll, l-impatt ta’ faċilitajiet ġodda għat-turisti fuq it-trasport u, jekk meħtieġ, biex jieħdu miżuri ta’ prekawzjoni jew ta’ kumpens biex jissodisfaw l-objettivi ta’ dan il-Protokoll jew ta’ Protokolli oħrajn. F’dan il-każ għandha tingħata prijorità lit-trasport pubbliku.
   2.   Il-Partijiet Kontraenti għandhom jappoġġaw il-ħolqien u ż-żamma ta’ żoni bi ftit traffiku u ta’ dawk mingħajr traffiku, l-esklużjoni ta’ karozzi minn ċerti lokalitajiet turistiċi u miżuri li jinkoraġġixxu lit-turisti biex ma jaslux bil-karozzi jew ma jużawx karozzi.
   Artikolu 14
   Spejjeż reali
   Sabiex jipprovaw jinfluwenzaw l-organizzazzjoni tar-rotot tat-trasport billi jieħdu kont akbar ta’ l-ispejjeż reali tal-modi diversi tat-trasport, il-Partijiet Kontraenti jaqblu li japplikaw il-prinċipju li “min iniġġes iħallas” u li jappoġġaw l-istabbiliment u l-użu ta’ sistema għall-kalkolu ta’ l-ispejjeż ta’ l-infrastruttura u l-ispejjeż esterni. L-objettiv hu li jiġu introdotti gradwalment sistemi ta’ tassazzjoni speċifiċi għat-trasport biex ikopru tali spejjeż reali b’mod ġust u biex:

               (a)

               ikun inkoraġġut l-użu tal-modi u l-mezzi tat-trasport li jirrispettaw lill-ambjent l-aktar;

               (b)

               jinkiseb użu aktar ibbilanċjat ta’ l-infrastruttura tat-trasport;

               (ċ)

               jiġu pprovduti inċentivi biex isir aktar użu minn opportunitajiet għat-tnaqqis ta’ l-ispejjeż ambjentali u soċjo-ekonomiċi permezz ta’ miżuri għall-ippjanar strutturali u reġjonali li jkollhom impatt fuq it-trasport.

         Ċ)   SORVELJANZA U KONTROLL
   Artikolu 15
   Forniment u użu ta’ l-infrastruttura tat-trasport
   1.   Il-Partijiet Kontraenti jinpenjaw ruħhom biex jirreġistraw u jaġġornaw perjodikament f’dokument ta’ referenza l-istat, l-iżvilupp, u l-użu ta’ jew it-titjib f’infrastruttura ta’ trasport u sistemi ta’ trasport ta’ kapaċità għolja u t-tnaqqis ta’ ħsara ambjentali. Huma għandhom jużaw preżentazzjoni uniformi għal dan il-għan.
   2.   Abbażi tad-dokument ta’ referenza ta’ hawn fuq, il-Partijiet Kontraenti għandhom jikkunsidraw kemm il-miżuri ta’ implimentazzjoni kkontribwixxew għall-kisba u l-iżvilupp ulterjuri ta’ l-objettivi tal-Konvenzjoni Alpina u, b’mod partikolari, dan il-Protokoll.
   Artikolu 16
   Objettivi, standards u indikaturi tal-kwalità ta’ l-ambjent
   1.   Il-Partijiet Kontraenti għandhom jistabbilixxu u jimplimentaw objettivi tal-kwalità ta’ l-ambjent għall-istabbiliment ta’ mezzi sostenibbli ta’ trasport.
   2.   Huma jaqblu dwar il-ħtieġa li jkun hemm standards u indikaturi xierqa għall-ħtiġiet speċifiċi tar-reġjun Alpin.
   3.   L-applikazzjoni ta’ dawn l-istandards u l-indikaturi hija maħsuba biex tkejjel bidliet li jaffettwaw l-ambjent u s-saħħa dovuti għall-ħsara mit-trasport.
   KAPITOLU III
   KOORDINAZZJONI, RIĊERKA, TAĦRIĠ U INFORMAZZJONI
   Artikolu 17
   Koordinazzjoni u informazzjoni
   Il-Partijiet Kontraenti jaqblu, fejn meħtieġ, li jkollhom laqgħat konġunti sabiex:

               (a)

               jevalwaw l-impatt tal-miżuri meħuda skond dan il-Protokoll;

               (b)

               jikkonsultaw lil xulxin qabel kwalunkwe deċiżjoni importanti rigward il-politika tat-trasport li x’aktarx ikollha impatt fuq l-Istati Kontraenti l-oħrajn;

               (ċ)

               jinkoraġġixxu skambji ta’ informazzjoni dwar l-implimentazzjoni ta’ dan il-Protokoll, waqt li jagħtu prijorità għall-użu tas-sistemi eżistenti ta’ informazzjoni;

               (d)

               jilħqu qbil qabel kwalunkwe deċiżjoni importanti rigward il-politika tat-trasport, b’mod partikolari sabiex jinkorporawha f’politika ta’ l-ippjanar reġjonali transkonfini u armonizzata.

         Artikolu 18
   Riċerka u osservazzjoni
   1.   Il-Partijiet Kontraenti għandhom jikkooperaw mill-qrib biex jinkoraġġixxu u jarmonizzaw ir-riċerka fi u l-osservazzjoni sistematika ta’ l-interazzjoni bejn it-trasport u l-ambjent fl-Alpi u l-iżviluppi speċifiċi fit-teknoloġija li jżidu l-effiċjenza ekonomika ta’ sistemi ta’ trasport li jirrispettaw l-ambjent.
   2.   Għandu jittieħed kont dovut tar-riżultati tar-riċerka u l-osservazzjoni konġunta fil-konsiderazzjoni ta’ l-implimentazzjoni tal-Protokoll, b’mod partikolari sabiex jinħolqu metodi u kriterji li jagħmlu possibbli d-definizzjoni ta’ l-iżvilupp sostenibbli tat-traffiku.
   3.   Il-Partijiet Kontraenti għandhom jiżguraw li d-diversi riżultati tar-riċerka nazzjonali u ta’ l-osservazzjoni sistematika jkunu inklużi f’sistema komuni u permanenti ta’ osservazzjoni u ta’ informazzjoni u li dawn isiru aċċessibbli għall-pubbliku skond il-qafas istituzzjonali eżistenti.
   4.   Il-Partijiet Kontraenti għandhom jappoġġaw il-proġetti pilota għall-implimentazzjoni ta’ kunċetti u teknoloġiji sostenibbli tat-trasport.
   5.   Il-Partijiet Kontraenti għandhom jappoġġaw ir-riċerka dwar l-applikabbiltà ta’ metodi għall-valutazzjoni ta’ l-impatt strateġika u intermodali fl-Alpi.
   Artikolu 19
   Taħriġ u forniment ta’ informazzjoni lill-pubbliku
   Il-Partijiet Kontraenti għandhom jinkoraġġixxu t-taħriġ bażiku u kontinwu u l-forniment ta’ informazzjoni lill-pubbliku dwar l-objettivi, il-miżuri u l-implimentazzjoni ta’ dan il-Protokoll.
   KAPITOLU IV
   SORVELJANZA U EVALWAZZJONI
   Artikolu 20
   Implimentazzjoni
   Il-Partijiet Kontraenti jinpenjaw ruħhom biex jiżguraw l-implimentazzjoni ta’ dan il-Protokoll billi jieħdu kwalunkwe miżura xierqa fil-qafas istituzzjonali eżistenti.
   Artikolu 21
   Sorveljanza tal-konformità ma’ l-obbligi tal-Protokoll
   1.   Il-Partijiet Kontraenti għandhom jirrapportaw regolarment lill-Kumitat Permanenti dwar il-miżuri meħuda skond dan il-Protokoll. Ir-rapporti għandhom ikopru wkoll l-effikaċja tal-miżuri meħuda. Il-Konferenza Alpina għandha tiddetermina l-intervalli li fihom għandhom jitressqu r-rapporti.
   2.   Il-Kumitat Permanenti għandu jeżamina dawn ir-rapporti sabiex jiżgura li l-Partijiet Kontraenti jkunu ssodisfaw l-obbligi tagħhom li jirriżultaw minn dan il-Protokoll. Huwa jista’ wkoll jitlob għal informazzjoni addizzjonali mill-Partijiet Kontraenti kkonċernati jew jirrikorri għal sorsi oħrajn ta’ informazzjoni.
   3.   Il-Kumitat Permanenti għandu jfassal rapport dwar il-konformità tal-Partijiet Kontraenti ma’ l-obbligi li jirriżultaw minn dan il-Protokoll, għall-attenzjoni tal-Konferenza Alpina.
   4.   Il-Konferenza Alpina għandha tieħu nota ta’ dan ir-rapport. Jekk issib li l-obbligi ma ntlaħqux, hija tista’ tadotta rakkomandazzjonijiet.
   Artikolu 22
   Evalwazzjoni ta’ l-effikaċja tad-dispożizzjonijiet
   1.   Il-Partijiet Kontraenti għandhom jeżaminaw u jevalwaw regolarment l-effikaċja tad-dispożizzjonijiet ta’ dan il-Protokoll. Huma għandhom, jekk meħtieġ, jikkunsidraw l-adozzjoni ta’ emendi xierqa għal dan il-Protokoll għall-avvanz tal-kisba ta’ l-objettivi.
   2.   L-awtoritajiet reġjonali u lokali għandhom ikunu assoċjati ma’ din l-evalwazzjoni fil-qafas istituzzjonali eżistenti. Jistgħu jiġu kkonsultati organizzazzjonijiet non-governattivi attivi f’dan il-qasam.
   KAPITOLU V
   DISPOŻIZZJONIJIET FINALI
   Artikolu 23
   Rabtiet bejn il-Konvenzjoni Alpina u l-Protokoll
   1.   Dan il-Protokoll jikkostitwixxi Protokoll għall-Konvenzjoni Alpina fit-tifsira ta’ l-Artikolu 2 tagħha u kwalunkwe artikolu rilevanti ieħor tal-Konvenzjoni.
   2.   Il-Partijiet Kontraenti għall-Konvenzjoni Alpina biss jistgħu jsiru parti għal dan il-Protokoll. Kwalunkwe denunzja tal-Konvenzjoni Alpina timplika denunzja ta’ dan il-Protokoll ukoll.
   3.   Fejn il-Konferenza Alpina tiddiskuti kwistjonijiet relatati ma’ dan il-Protokoll, il-Partijiet Kontraenti għal dan il-Protokoll biss jistgħu jieħdu sehem fil-votazzjoni.
   Artikolu 24
   Firma u ratifika
   1.   Dan il-Protokoll għandu jkun miftuħ għall-iffirmar mill-Istati firmatarji tal-Konvenzjoni Alpina u mill-Komunità Ewropea fil-31 ta’ Ottubru 2000 u mir-Repubblika ta’ l-Awstrija, bħala d-depożitarja, mis-6 ta’ Novembru 2000.
   2.   Dan il-Protokoll għandu jidħol fis-seħħ għall-Partijiet Kontraenti li jkunu esprimew li jaqblu li jkunu marbuta bil-Protokoll imsemmi tliet xhur wara d-data li fiha tliet Stati jkunu ddepożitaw l-istrumenti ta’ ratifika, ta’ aċċettazzjoni jew ta’ approvazzjoni tagħhom.
   3.   Għall-Partijiet li jesprimu aktar tard li jaqblu li jkunu marbuta bil-Protokoll, il-Protokoll għandu jidħol fis-seħħ tliet xhur wara d-data tad-depożitu ta’ l-istrumenti ta’ ratifika, ta’ aċċetazzjoni jew ta’ approvazzjoni. Wara d-dħul fis-seħħ ta’ emenda għall-Protokoll, kwalunkwe Parti Kontraenti ġdida għall-Protokoll imsemmi għandha ssir Parti Kontraenti għall-Protokoll, kif emendat.
   Artikolu 25
   Notifika
   Id-depożitarju għandu, fir-rigward ta’ dan il-Protokoll, jinnotifika lil kull Stat imsemmi fil-Preambolu u lill-Komunità Ewropea dwar:

               (a)

               kwalunkwe firma;

               (b)

               l-introduzzjoni ta’ kwalunkwe strument ta’ ratifika, ta’ aċċettazzjoni jew ta’ approvazzjoni;

               (ċ)

               kwalunkwe data ta’ dħul fis-seħħ;

               (d)

               kwalunkwe dikjarazzjoni magħmula minn Parti Kontraenti jew firmatarja;

               (e)

               kwalunkwe denunzja notifikata minn Parti Kontraenti, inkluża d-data li fiha din issir effettiva.

      B’xhieda ta’ dan, is-sottoskritti, awtorizzati kif dovut għal dan l-effett, iffirmaw dan il-Protokoll.
      Magħmul f’Luċerna dan il-wieħed u tletin jum ta’ Ottubru tas-sena elfejn, bil-lingwa Franċiża, Ġermaniża, Taljana u Slovena, fejn l-erba’ testi huma ugwalment awtentiċi, f’oriġinal uniku li għandu jiġi depożitat fl-Arkivji ta’ l-Istat ta’ l-Awstrija. Id-depożitarju għandu jibgħat kopja ċċertifikata lil kull wieħed mill-Istati firmatarji.

         Għar-Repubblika Federali tal-Ġermanja,
         Għar-Repubblika Franċiża,
         Għar-Repubblika Taljana,
         Għall-Prinċipalità ta’ Liechtenstein,
         Għall-Prinċipalità ta’ Monako,
         Għar-Repubblika ta’ l-Awstrija,
         Għall-Konfederazzjoni Żvizzera,
         Għar-Repubblika tas-Slovenja,
         Għall-Komunità Ewropea.


title: Deċiżjoni tal-Kunsill (UE) 2017/1793 tal-15 ta' Settembru 2017 li temenda d-Deċiżjoni (UE) 2017/1792 dwar l-iffirmar, f'isem l-Unjoni, u l-applikazzjoni provviżorja tal-Ftehim Bilaterali bejn l-Unjoni Ewropea u l-Istati Uniti tal-Amerka dwar miżuri prudenzjali fir-rigward tal-assigurazzjoni u r-riassigurazzjoni

text:
               6.10.2017

               MT

               Il-Ġurnal Uffiċjali tal-Unjoni Ewropea

               L 258/3

         DEĊIŻJONI TAL-KUNSILL (UE) 2017/1793
   tal-15 ta' Settembru 2017
   li temenda d-Deċiżjoni (UE) 2017/1792 dwar l-iffirmar, f'isem l-Unjoni, u l-applikazzjoni provviżorja tal-Ftehim Bilaterali bejn l-Unjoni Ewropea u l-Istati Uniti tal-Amerka dwar miżuri prudenzjali fir-rigward tal-assigurazzjoni u r-riassigurazzjoni
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 114 fil-kuntest tal-Artikolu 218(5) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Fil-21 ta' April 2015, il-Kunsill awtorizza lill-Kummissjoni tiftaħ negozjati mal-Istati Uniti tal-Amerka għal Ftehim dwar ir-riassigurazzjoni. In-negozjati ġew konklużi b'suċċess permezz ta' skambju ta' ittri bejn in-negozjaturi prinċipali fit-12 ta' Jannar 2017.

               (2)

               Il-Ftehim jenħtieġ li jiġi ffirmat f'isem l-Unjoni Ewropea bl-Ingliż, suġġett għall-konklużjoni tiegħu f'data aktar tard. Għal din il-fini, id-Deċiżjoni (UE) 2017/1792 (1) jenħtieġ li tiġi emendata skont dan,

         ADOTTA DIN ID-DEĊIŻJONI:
   Artikolu 1
   Id-Deċiżjoni (UE) 2017/1792 hija emendata kif ġej:

               (1)

               l-Artikolu 2 huwa sostitwit b'dan li ġej:
               “Artikolu 2
               Il-President tal-Kunsill huwa b'dan awtorizzat li jinnomina l-persuna jew persuni li jkollhom is-setgħa li jiffirmaw il-Ftehim f'isem l-Unjoni kif ukoll l-iskambju ta' ittri bejn l-Unjoni Ewropea u l-Istati Uniti tal-Amerka fir-rigward tal-arranġamenti lingwistiċi. L-iffirmar tal-Ftehim għandu jsir flimkien mal-iffirmar tal-iskambju ta' ittri.”

               (2)

               jiddaħħal l-artikolu li ġej:
               “Artikolu 3a
               Il-Ftehim għandu jiġi ffirmat bl-Ingliż. Skont il-liġi tal-Unjoni, il-Ftehim qiegħed jitfassal ukoll mill-Unjoni bil-Bulgaru, biċ-Ċek, bid-Daniż, bl-Estonjan, bil-Finlandiż, bil-Franċiż, bil-Ġermaniż, bil-Grieg, bil-Kroat, bil-Latvjan, bil-Litwan, bil-Malti, bin-Netherlandiż, bil-Pollakk, bil-Portugiż, bir-Rumen, bis-Slovakk, bis-Sloven, bl-Ispanjol, bit-Taljan, bl-Ungeriż u bl-Iżvediż. Dawn il-verżjonijiet lingwistiċi addizzjonali jenħtieġ li jiġu awtentikati permezz ta' skambju ta' noti diplomatiċi bejn l-Unjoni Ewropea u l-Istati Uniti tal-Amerka. Il-verżjonijiet awtentikati kollha għandu jkollhom valur ugwali.”.

         Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, il-15 ta' Settembru 2017.

            Għall-Kunsill

            Il-President

         M. MAASIKAS

      (1)  Id-Deċiżjoni tal-Kunsill (UE) 2017/1792 tad-29 ta' Mejju 2017 dwar l-iffirmar, f'isem l-Unjoni, u l-applikazzjoni provviżorja tal-Ftehim Bilaterali bejn l-Unjoni Ewropea u l-Istati Uniti tal-Amerka dwar miżuri prudenzjali fir-rigward tal-assigurazzjoni u r-riassigurazzjoni (ara paġna 1 ta' dan il-Ġurnal Uffiċjali).


title: Deċiżjoni (UE) 2016/1573 tal-Parlament Ewropew tat-28 ta’ April 2016 dwar il-kwittanza għall-implimentazzjoni tal-baġit tal-Aġenzija tal-Unjoni Ewropea għad-Drittijiet Fundamentali għas-sena finanzjarja 2014

text:
               14.9.2016

               MT

               Il-Ġurnal Uffiċjali tal-Unjoni Ewropea

               L 246/368

         DEĊIŻJONI (UE) 2016/1573 TAL-PARLAMENT EWROPEW
   tat-28 ta’ April 2016
   dwar il-kwittanza għall-implimentazzjoni tal-baġit tal-Aġenzija tal-Unjoni Ewropea għad-Drittijiet Fundamentali għas-sena finanzjarja 2014
   IL-PARLAMENT EWROPEW,

               —

               wara li kkunsidra l-kontijiet annwali finali tal-Aġenzija tal-Unjoni Ewropea għad-Drittijiet Fundamentali għas-sena finanzjarja 2014,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija tal-Unjoni Ewropea għad-Drittijiet Fundamentali għas-sena finanzjarja 2014, flimkien mar-risposta tal-Aġenzija (1),

               —

               wara li kkunsidra d-dikjarazzjoni ta’ assigurazzjoni (2) dwar l-affidabbiltà tal-kontijiet u l-legalità u r-regolarità tat-tranżazzjonijiet ta’ bażi, ipprovduta mill-Qorti tal-Awdituri għas-sena finanzjarja 2014 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra r-rakkomandazzjoni tal-Kunsill tat-12 ta’ Frar 2016 dwar il-kwittanza li għandha tingħata lill-Aġenzija fir-rigward tal-implimentazzjoni tal-baġit għas-sena finanzjarja 2014 (05584/2016 — C8-0064/2016),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra r-Regolament tal-Kunsill (KE) Nru 168/2007 tal-15 ta’ Frar 2007 li jistabbilixxi Aġenzija tal-Unjoni Ewropea għad-Drittijiet Fundamentali (4), u b’mod partikolari l-Artikolu 21 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5),

               —

               wara li kkunsidra r-Regolament ta’ Delega tal-Kummissjoni (UE) Nru 1271/2013 tat-30 ta’ Settembru 2013 dwar ir-Regolament Finanzjarju ta’ qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill (6), u b’mod partikolari l-Artikolu 108 tiegħu,

               —

               wara li kkunsidra l-Artikolu 94 u l-Anness V tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A8-0108/2016),

               1.

               Jagħti l-kwittanza lid-Direttur tal-Aġenzija tal-Unjoni Ewropea għad-Drittijiet Fundamentali għall-implimentazzjoni tal-baġit tal-Aġenzija għas-sena finanzjarja 2014;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hija parti integrali minnha, lid-Direttur tal-Aġenzija tal-Unjoni Ewropea għad-Drittijiet Fundamentali, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 409, 9.12.2015, p. 334.

      (2)  Ara n-nota ta’ qiegħ il-paġna 1.

      (3)  ĠU L 298, 26.10.2012, p. 1.

      (4)  ĠU L 53, 22.2.2007, p. 1.

      (5)  ĠU L 357, 31.12.2002, p. 72.

      (6)  ĠU L 328, 7.12.2013, p. 42.


title: Id-Deċiżjoni tal-Kunsill tat-22 ta' Frar 1988 li tirrigwarda l-konklużjoni ta' protokoll supplimentari mal-Ftehim li jistabbilixxi Assoċjazzjoni bejn il-Komunità Ekonomika Ewropea u t-Turkija

text:
Avviż Legali Importanti

|

31988D0089

Official Journal L 053 , 27/02/1988 P. 0090 - 0090 Finnish special edition: Chapter 3 Volume 26 P. 0059  Swedish special edition: Chapter 3 Volume 26 P. 0059

		Id-Deċiżjoni tal-Kunsilltat-22 ta' Frar 1988li tirrigwarda l-konklużjoni ta' protokoll supplimentari mal-Ftehim li jistabbilixxi Assoċjazzjoni bejn il-Komunità Ekonomika Ewropea u t-Turkija(88/89/KEE)IL-KUNSILL TAL-KOMUNITAJIET EWROPEJ,Wara li kkunsidra t-Trattat li justabbilixxi l-Komunità Ekonomika Ewropea u b'mod partikolari Artikolu 238 tiegħu,Wara li kkunsidra r-rakkomandazzjoni mill-Kummissjoni,Wara li kkunsidra l-opinjoni tal-Parlament Ewropew [1],Billi l-Protokoll Supplimentari mal-Ftehim li jistabbikixxi Assoċjazzjoni bejn il-Komunità Ekonomika Ewropea u t-Turkija [2] iffirmat f'Ankara fit-12 ta' Settembru 1963, għandu jiġi approvat,IDDEĊIEDA KIF ĠEJ:Artikolu 1Huwa hawnhekk approvat fisem il-Komunià l-Protokoll Supplimentari mal-Ftehim li jistabbilixxi Assoċjazzjoni bejn il-Komunità Ekonomika Ewropea u t-Turkija.It-test tal-Protokoll huwa anness ma’ din id-Deċiżjoni.Artikolu 2Il-President tal-Kunsill għandu jagħti n-notifika pprovduta f'Artikolu 4 tal-Protokoll [3].Artikolu 3Din id-Deċiżjoni għandha tidħol fis-seħħ fil-jum ta' wara l-pubblikazzjoni tagħha fil-Ġurnal Uffiċjali tal-Komunitajiet Ewropej.Magħmula fi Brussel, fit-22 ta' Frar 1988.Għall-KunsillIl-PresidentH.-D. Genscher[1] Opinjoni mogħtija fl-20 ta' Jannar 1988 (għadha mhix ippubblikata fil-Ġurnal Uffiċjali).[2] ĠU Ċ 217, tad- 29.12.1964, p. 3687/64.[3] Id-data tad-dħul fis-seħħ tal-Protokoll trid tiġi ppubblikata fil-Ġurnal Uffiċjali tal-Komunitajiet Ewropej mis-Segretarjat Ġenerali tal-Kunsill.--------------------------------------------------


title: 2007/394/KE: Deċiżjoni tal-Kummissjoni tas- 7 ta’ Ġunju 2007 li temenda d-Direttiva tal-Kunsill 90/377/KEE li tikkonċerna l-proċedura Komunitarja biex tittejjeb it-trasparenza ta’ prezzijiet tal-gass u ta’ l-elettriku imposti fuq konsumaturi industrijali Test b’relevanza għaż-ŻEE

text:
               9.6.2007

               MT

               Il-Ġurnal Uffiċjali ta’ l-Unjoni Ewropea

               L 148/11

         DEĊIŻJONI TAL-KUMMISSJONI
   tas-7 ta’ Ġunju 2007
   li temenda d-Direttiva tal-Kunsill 90/377/KEE li tikkonċerna l-proċedura Komunitarja biex tittejjeb it-trasparenza ta’ prezzijiet tal-gass u ta’ l-elettriku imposti fuq konsumaturi industrijali
   (Test b’relevanza għaż-ŻEE)
   (2007/394/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Direttiva tal-Kunsill 90/377/KEE tad-29 ta’ Ġunju 1990 li tikkonċerna l-proċedura Komunitarja biex tittejjeb it-trasparenza ta’ prezzijiet tal-gass u ta’ l-elettriku imposti fuq konsumaturi industrijali (1), u b’mod partikolari l-Artikolu 6 tagħha,
   Billi:

               (1)

               Id-Direttiva 90/377/KEE tistipula dettalji li jikkonċernaw il-forma, il-kontenut u l-karatteristiċi l-oħrajn kollha ta’ l-informazzjoni li għandha tiġi pprovduta mill-impriżi li jfornu l-gass jew l-elettriku lill-konsumaturi industrijali.

               (2)

               Il-metodoloġija użata biex tinġabar l-informazzjoni dwar il-prezz, jeħtieġ tinżamm aġġornata biex tirrifletti r-realtà tas-swieq kompetittivi ta’ l-elettriku u tal-gass, żviluppati skond id-Direttiva 2003/54/KE tal-Parlament Ewropew u tal-Kunsill tas-26 ta’ Ġunju 2003 dwar ir-regoli komuni għas-suq intern fil-qasam ta’ l-elettriku u li tħassar id-Direttiva 96/92/KE (2), u d-Direttiva 2003/55/KE tal-Parlament Ewropew u tal-Kunsill tas-26 ta’ Ġunju 2003 rigward regoli komuni għas-suq intern fil-gass naturali u li tħassar id-Direttiva 98/30/KE (3), inkluż il-fatt li bosta fornituri issa huma attivi f’kull wieħed mis-swieq.

               (3)

               Id-Direttiva 90/377/KEE għandha għalhekk tiġi emendata skond dan.

               (4)

               Il-miżuri previsti f’din id-Deċiżjoni huma skond l-opinjoni tal-Kumitat imsemmi fl-Artikolu 7 tad-Direttiva 90/377/KEE.

         IDDEĊIDIET:
   Artikolu 1
   L-Annessi tad-Direttiva 90/377/KEE jinbidlu bit-test fl-Anness ta’ din id-Deċiżjoni.
   Artikolu 2
   Din id-Deċiżjoni se tidħol fis-seħħ fl-għoxrin ġurnata wara dik tal-pubblikazzjoni tagħha fil-Ġurnal Uffiċjali ta’ l-Unjoni Ewropea.

      Magħmula fi Brussell, 7 ta’ Ġunju 2007.

            Għall-Kummissjoni

         Andris PIEBALGS

            Membru tal-Kummissjoni

      (1)  ĠU L 185, 17.7.1990, p. 16-24. Id-Direttiva kif emendata l-aħħar mid-Direttiva 2006/108/KE (ĠU L 363, 20.12.2006, p. 414)

      (2)  ĠU L 176, 15.7.2003, p. 37. Id-Direttiva kif emendata l-aħħar mid-Deċiżjoni tal-Kummissjoni 2006/653/KE (ĠU L 270, 29.9.2006, p. 72).

      (3)  ĠU L 176, 15.7.2003, p. 57.

      ANNESS
      “
            ANNESS I
            PREZZIJIET TAL-GASS
            Il-prezzijiet tal-gass għall-konsumaturi industrijali (1) għandhom jinġabru u jiġu kkompilati skond il-metodoloġija li ġejja:

                        (a)

                        Il-prezzijiet li għandhom jiġu rrapportati huma dawk imħallsa mill-konsumaturi industrijali li jixtru l-gass naturali mqassam permezz tal-mains għall-użu tagħhom stess.

                        (b)

                        Huma meqjusa l-użi industrijali kollha tal-gass. Madankollu, is-sistema teskludi konsumaturi li jużaw il-gass:

                                    —

                                    għall-ġenerazzjoni ta’ l-elettriku f’impjanti ta’ l-enerġija jew f’impjanti CHP,

                                    —

                                    f’użi mhux ta’ l-enerġija (pereżempju, fl-industrija tal-kimika);

                                    —

                                    f’ammonti ta’ ‘l fuq minn 4 000 000 Gigajoule (GJ) fis-sena.

                        (ċ)

                        Il-prezzijiet reġistrati għandhom ikunu bbażati fuq sistema ta’ kategoriji ta’ konsum standard definiti minn firxa ta’ konsum annwali tal-gass.

                        (d)

                        Il-prezzijiet se jinġabru darbtejn fis-sena, fil-bidu ta’ kull perjodu ta’ sitt xhur, (Jannar u Lulju) u se jirreferu għall-medja tal-prezz imħallsa mill-konsumaturi industrijali għall-gass fuq is-sitt xhur preċedenti. L-ewwel komunikazzjoni tad-dejta dwar il-prezz lill-Uffiċċju ta’ l-Istatistika tal-Komunitajiet Ewropej se tirreferi għas-sitwazzjoni fl-1 ta’ Jannar 2008.

                        (e)

                        Il-prezzijiet għandhom ikunu fil-valuta nazzjonali għal kull Gigajoule. Il-kejl ta’ l-unità ta’ l-enerġija użata jsir fuq bażi ta’ valur kalorifiku gross (GCV).

                        (f)

                        Il-prezzijiet għandhom jinkludu t-tariffi kollha li għandhom jitħallsu: it-tariffi tan-netwerk jingħaddu flimkien ma’ l-enerġija kkonsmata, jitnaqqas kwalunkwe roħs jew primjum, u jiżdiedu kwalunkwe tariffi oħra (il-kiri tal-meter, it-tariffi effettivi, eċċ.). It-tariffi tal-bidu għall-konnessjoni m’għandhomx jiġu inklużi.

                        (g)

                        Il-prezzijiet għandhom jiġu reġistrati bħala prezzijiet nazzjonali medji.

                        (h)

                        L-Istati Membri għandhom jiżviluppaw u jimplimentaw proċeduri effettivi f’termini ta’ nfiq sabiex jiżguraw sistema ta’ kompilazzjoni tad-dejta rappreżentattiva bbażata fuq ir-regoli li ġejjin:

                                    —

                                    Il-prezzijiet se jirrappreżentaw prezzjijiet medji differenzjati, permezz ta’ l-ishma fis-swieq tal-fornituri tal-gass mistħarrġa, bħala fatturi taż-żidiet fl-għoli tal-ħajja. Prezzijiet medji aritmetiċi se jiġu pprovduti biss meta ċ-ċifri differenzjati ma jistgħux jiġu kkalkulati. F’kull każ, l-Istati Membri għandhom jiżguraw li l-istħarriġ ikopri sehem rappreżentattiv tas-suq nazzjonali.

                                    —

                                    L-ishma tas-suq għandhom ikunu bbażati fuq il-kwantità tal-gass li għaliha nħarġet fattura mill-fornituri tal-gass lill-konsumaturi industrijali. Fejn hu possibbli, l-ishma tas-suq se jiġu kkalkulati separatament għal kull kategorija. L-informazzjoni użata għall-kalkolu tal-prezzijiet medji differenzjati se jkunu mmaniġġjati mill-Istati Membri filwaqt illi jiġu rispettati r-regoli ta’ kunfidenzjalità.

                                    —

                                    Fl-interess tal-kunfidenzjalità, id-dejta li għandha x’taqsam mal-prezzijiet se tiġi kkomunikata biss fejn, fl-Istat Membru kkonċernat, hemm ta’ l-inqas tliet konsumaturi f’kull waħda mill-kategoriji msemmija fil-punt (j).

                        (i)

                        Tliet livelli ta’ prezzijiet għandhom jiġu pprovduti:

                                    —

                                    Prezzijiet li jeskludu t-taxxi u l-levies.

                                    —

                                    Prezzijiet li jeskludu l-VAT u taxxi oħra li jistgħu jiġu rkuprati.

                                    —

                                    Prezzijiet li jinkludu t-taxxi, l-levies u l-VAT kollha.

                        (j)

                        Se jsir stħarriġ fuq il-prezzijiet tal-gass għall-kategoriji ta’ konsumaturi industrijali li ġejjin:

                                    Konsumaturi Industrijali

                                    Konsum annwali ta’ gass (GJ)

                                    L-inqas

                                    L-ogħla

                                    Kategorija-I1

                                    < 1 000

                                    Kategorija-I2

                                    1 000

                                    < 10 000

                                    Kategorija-I3

                                    10 000

                                    < 100 000

                                    Kategorija-I4

                                    100 000

                                    < 1 000 000

                                    Kategorija-I5

                                    1 000 000

                                    <= 4 000 000

                        (k)

                        Darba kull sentejn, flimkien mar-rapportar dwar il-prezz f’Jannar, għandha tiġi kkomunikata informazzjoni dwar is-sistema ta’ kompilazzjoni applikata, lill-Uffiċċju ta’ l-Istatistika tal-Komunitajiet Ewropej, b’mod partikolari: deskrizzjoni ta’ l-istħarriġ u l-ambitu tiegħu (numru ta’ l-impriżi ta’ forniment li sar l-istħarriġ fuqhom, perċentwal aggregat tas-suq rappreżentat, eċċ.) u l-kriterji użati għall-kalkolu tal-prezzijiet medji differenzjati kif ukoll il-volumi aggregati ta’ konsum rappreżentati minn kull kategorija. L-ewwel komunikazzjoni relatata mas-sistema ta’ kompilazzjoni għandha tikkonċerna s-sitwazzjoni fl-1 ta’ Jannar 2008.

                        (l)

                        Darba fis-sena, flimkien mar-rapportar dwar il-prezz f’Jannar, għandhom jiġu kkomunikati l-karatteristiċi u l-fatturi medji ewlenin li jaffettwaw il-prezzijiet irrapportati għal kull kategorija ta’ konsum, lill-Uffiċċju ta’ l-Istatistika tal-Komunitajiet Ewropej.
                        L-informazzjoni għandha tinkludi:

                                    —

                                    Fatturi medji ta’ piż għall-konsumaturi industrijali li jikkorrispondu għal kull kategorija tal-konsum ikkalkulati fuq bażi ta’ l-enerġija totali fornuta u d-domanda medja massima.

                                    —

                                    Deskrizzjoni dwar l-iskonti mogħtija għall-fornimenti li jistgħu jkunu interrotti.

                                    —

                                    Deskrizzjoni tat-tariffi fis-seħħ, kirjiet tal-meter jew kwalunkwe tariffi oħra rilevanti fuq livell nazzjonali.

                        (m)

                        Darba fis-sena, flimkien mar-rapportar ta’ Jannar, għandhom jiġu rrapportati wkoll ir-rati u l-metodu ta’ kalkolu kif ukoll deskrizzjoni tat-taxxi imposti fuq il-konsumaturi industrijali. Id-deskrizzjoni għandha tinkludi kwalunkwe levy mhux fiskali li tkopri l-ispejjeż tas-sistema u l-obbligi tas-servizz pubbliku.
                        Id-deskrizzjoni tat-taxxi li għandha tiġi pprovduta se tinkludi tliet taqsimiet separati b’mod ċar:

                                    —

                                    It-taxxi, il-levies, il-levies mhux fiskali, id-drittijiet u kwalunkwe tariffi fiskali oħra mhux identifikati fil-fatturi pprovduti lill-konsumaturi industrijali. L-elementi kollha deskritti f’dan il-punt se jiġu inklużi maċ-ċifri rrapportati għal-livell tal-prezz: ‘Prezzijiet li jeskludu t-taxxi u l-levies’.

                                    —

                                    Taxxi u levies identifikati fil-fatturi pprovduti lill-konsumaturi industrijali u kkunsidrati bħala li ma jistgħux jiġu rkuprati. Għalhekk, l-elementi kollha deskritti f’dan il-punt se jiġu inklużi maċ-ċifri rrapportati għal-livell tal-prezz: ‘Prezzijiet li jeskludu l-VAT u taxxi oħra li jistgħu jiġu rkuprati’.

                                    —

                                    Taxxa fuq il-Valur Miżjud (VAT) u taxxi oħra li jistgħu jiġu rkuprati fil-fatturi pprovduti lill-konsumaturi industrijali. L-elementi kollha deskritti f’dan il-punt se jiġu inklużi maċ-ċifri rrapportati għal-livell tal-prezz: ‘Prezzijiet li jinkludu t-taxxi, l-levies u l-VAT kollha’.

                              Deskrizzjoni tat-taxxi, levies, levies mhux fiskali, drittijiet u kwalunkwe tariffi fiskali differenti applikabbli:

                                    —

                                    It-Taxxa fuq il-Valur Miżjud.

                                    —

                                    Drittijiet ta’ konċessjoni. Dawn normalment jirreferu għal liċenzji u drittijiet għall-okkupazzjoni ta’ art u proprjetà pubblika jew privata minn netwerks jew apparat ieħor tal-gass.

                                    —

                                    Taxxi jew levies ambjentali. Dawn normalment jirreferu għall-promozzjoni tas-sorsi ta’ l-enerġija rinovabbli jew is-CHP jew bħala piż fuq l-emissjonijiet tas-CO2, SO2 jew aġenti oħra relatati mal-bidla fil-klima.

                                    —

                                    Taxxi jew levies oħra marbuta mas-settur ta’ l-enerġija: obbligi/tariffi tas-servizz pubbliku, levies għall-iffinanzjar ta’ awtoritajiet regolatorji ta’ l-enerġija, eċċ.

                                    —

                                    Taxxi jew levies oħra mhux marbuta mas-settur ta’ l-enerġija: taxxi fiskali nazzjonali, lokali u reġjonali fuq l-enerġija kkonsmata, taxxi fuq id-distribuzzjoni tal-gass, eċċ.

                              Taxxi fuq d-dħul, taxxi fuq proprjetà, żejt għall-karozzi, taxxi għall-użu tat-toroq, taxxi fuq liċenzji tat-telekomunikazzjoni, radju, reklamar, tariffi għal-liċenzji, taxxi fuq l-iskart, eċċ. mhux se jitqiesu u huma esklużi minn din id-deskrizzjoni peress li dawn huma, bla ebda dubju, parti mill-ispejjeż ta’ l-operaturi u japplikaw ukoll għal industriji jew attivitajiet oħra.

                        (n)

                        Fi Stati Membri fejn kumpanija waħda tkopri l-bejgħ industrijali kollu, it-tagħrif jista’ jiġi nnotifikat minn dik il-kumpanija. Fi Stati Membri fejn joperaw iktar minn kumpanija waħda, it-tagħrif għandu jiġi nnotifikat minn korp indipendenti ta’ l-istatistika.

            ANNESS II
            PREZZIJIET TA’ L-ELETTRIKU
            Il-prezzijiet ta’ l-elettriku għall-konsumaturi industrijali (2) li għandhom jinġabru u jiġu kkompilati skond il-metodoloġija li ġejja:

                        (a)

                        Il-prezzijiet li għandhom jiġu rrapportati huma prezzijiet imħallsa mill-konsumaturi industrijali li jixtru l-elettriku għall-użu tagħhom stess.

                        (b)

                        Għandhom jitqiesu l-użi kollha industrijali ta’ l-elettriku.

                        (ċ)

                        Il-prezzijiet reġistrati għandhom ikunu bbażati fuq sistema ta’ kategoriji ta’ konsum standard definiti minn firxa ta’ konsum annwali ta’ l-elettriku.

                        (d)

                        Il-prezzijiet se jinġabru darbtejn fis-sena, fil-bidu ta’ kull perjodu ta’ sitt xhur, (Jannar u Lulju) u se jirreferu għall-medja tal-prezz imħallsa mill-konsumaturi industrijali għall-elettriku fuq is-sitt xhur preċedenti. L-ewwel komunikazzjoni tad-dejta dwar il-prezz lill-Uffiċċju ta’ l-Istatistika tal-Komunitajiet Ewropej se tirreferi għas-sitwazzjoni fl-1 ta’ Jannar 2008.

                        (e)

                        Il-prezzijiet għandhom ikunu fil-valuta nazzjonali għal kull kWh.

                        (f)

                        Il-prezzijiet għandhom jinkludu t-tariffi kollha applikabbli: it-tariffi tan-netwerk jingħaddu flimkien ma’ l-enerġija kkonsmata, jitnaqqas kwalunkwe roħs jew primjum, u jiżdiedu kwalunkwe tariffi oħra (tariffi skond id-domanda, il-kummerċjalizzazzjoni, il-kiri tal-meter, eċċ.). It-tariffi tal-bidu għall-konnessjoni m’għandhomx jiġu inklużi.

                        (g)

                        Il-prezzijiet għandhom jiġu reġistrati bħala prezzijiet nazzjonali medji.

                        (h)

                        L-Istati Membri għandhom jiżviluppaw u jimplimentaw proċeduri effettivi f’termini ta’ nfiq sabiex jiżguraw sistema ta’ kompilazzjoni tad-dejta rappreżentattiva bbażata fuq ir-regoli li ġejjin:

                                    —

                                    Il-prezzijiet se jirrappreżentaw prezzijiet medji differenzjati permezz ta’ l-użu tas-sehem fis-suq ta’ l-impriżi li jfornu l-elettriku li ġew mistħarrġa bħala fatturi taż-żidiet fl-għoli tal-ħajja. Prezzijiet medji aritmetiċi se jkunu pprovduti biss meta l-figuri differenzjati ma jistgħux jiġu kkalkulati. F’kull każ, l-Istati Membri għandhom jiżguraw li l-istħarriġ ikopri sehem rappreżentattiv tas-suq nazzjonali.

                                    —

                                    L-ishma tas-suq għandhom ikunu bbażati fuq il-kwantità ta’ elettriku li għaliha nħarġet fattura mill-fornituri ta’ l-elettriku lill-konsumaturi industrijali. Fejn hu possibbli, l-ishma tas-suq se jiġu kkalkulati separatament għal kull kategorija. L-informazzjoni użata biex jiġu kkalkulati l-prezzijiet medji differenzjati se tkun immaniġġjata mill-Istati Membri, filwaqt illi jkunu rrispettati r-regoli tal-kunfidenzjalità.

                                    —

                                    Fl-interess tal-kunfidenzjalità, id-dejta li għandha x’taqsam mal-prezzijiet se tiġi kkomunikata biss fejn, fl-Istat Membru kkonċernat, hemm ta’ l-inqas tliet konsumaturi f’kull waħda mill-kategoriji msemmija fil-punt (j).

                        (i)

                        Għandhom jiġu pprovduti tliet livelli ta’ prezzijiet:

                                    —

                                    Prezzijiet li jeskludu t-taxxi u l-levies.

                                    —

                                    Prezzijiet li jeskludu l-VAT u taxxi oħra li jistgħu jiġu rkuprati.

                                    —

                                    Prezzijiet li jinkludu t-taxxi, l-levies u l-VAT kollha.

                        (j)

                        Se jsir stħarriġ fuq il-prezzijiet ta’ l-elettriku għall-kategoriji ta’ konsumaturi industrijali li ġejjin:

                                    Konsumatur Industrijali

                                    Konsum annwali ta’ l-elettriku (MWh)

                                    L-inqas

                                    L-ogħla

                                    Kategorija-IA

                                    < 20

                                    Kategorija-IB

                                    20

                                    < 500

                                    Kategorija-IC

                                    500

                                    < 2 000

                                    Kategorija-ID

                                    2 000

                                    < 20 000

                                    Kategorija-IE

                                    20 000

                                    < 70 000

                                    Kategorija-IF

                                    70 000

                                    <= 150 000

                        (k)

                        Darba kull sentejn, flimkien mar-rapportar dwar il-prezz f’Jannar, għandha tiġi kkomunikata informazzjoni dwar is-sistema ta’ kompilazzjoni applikata lill-Uffiċċju ta’ l-Istatistika tal-Komunitajiet Ewropej, b’mod partikolari: Deskrizzjoni ta’ l-istħarriġ u l-ambitu tiegħu (l-għadd ta’ fornituri mistħarrġa, il-perċentwal aggregat tas-suq rappreżentat, eċċ.) u l-kriterji użati għall-kalkolu tal-prezzijiet medji differenzjati kif ukoll tal-volumi aggregati ta’ konsum li kull kategorija tirrappreżenta. L-ewwel komunikazzjoni relatata mas-sistema ta’ kompilazzjoni għandha tikkonċerna s-sitwazzjoni fl-1 ta’ Jannar 2008.

                        (l)

                        Darba fis-sena, flimkien mar-rapportar dwar il-prezz f’Jannar, għandhom jiġu kkomunikati l-karatteristiċi u l-fatturi medji ewlenin li jaffettwaw il-prezzijiet reġistrati għal kull kategorija ta’ konsum, lill-Uffiċċju ta’ l-Istatistika tal-Komunitajiet Ewropej.
                        L-informazzjoni li għandha tingħata għandha tinkludi:

                                    —

                                    Il-fatturi medji ta’ konsum mill-konsumaturi industrijali li jikkorrispondu ma’ kull kategorija ta’ konsum, ikkalkulati fuq bażi ta’ l-enerġija totali pprovduta u l-medja tad-domanda massima.

                                    —

                                    Tabella li tindika l-limiti tal-vultaġġ għal kull pajjiż.

                                    —

                                    Deskrizzjoni tat-tariffi fis-seħħ, kirjiet tal-meter jew kwalunkwe tariffi oħra rilevanti fuq livell nazzjonali.

                        (m)

                        Darba fis-sena, flimkien mar-rapportar dwar il-prezz ta’ Jannar, għandhom jiġu rapportati wkoll ir-rati u l-metodu ta’ kalkolu kif ukoll deskrizzjoni tat-taxxi imposti għall-bejgħ ta’ l-elettriku fuq il-konsumaturi industrijali. Id-deskrizzjoni għandha tinkludi kwalunkwe levy mhux fiskali li tkopri l-ispejjeż tas-sistema u l-obbligi tas-servizz pubbliku.
                        Id-deskrizzjoni dwar it-taxxi li għandha tiġi pprovduta se tinkludi tliet taqsimiet separati b’mod ċar:

                                    —

                                    It-taxxi, il-levies, il-levies mhux fiskali, id-drittijiet u kwalunkwe tariffi fiskali oħra mhux identifikati fil-fatturi pprovduti lill-konsumaturi industrijali. L-elementi kollha deskritti f’dan il-punt se jiġu inklużi maċ-ċifra rrapportata għal-livell tal-prezz: ‘Prezzijiet li jeskludu t-taxxi u l-levies’.

                                    —

                                    Taxxi u levies identifikati fil-fatturi pprovduti lill-konsumaturi industrijali u kkunsidrati bħala li ma jistgħux jiġu rkuprati. L-elementi kollha deskritti f’dan il-punt se jiġu inklużi maċ-ċifri rrapportati għal-livell tal-prezz: ‘Prezzijiet li jeskludu l-VAT u taxxi oħra li jistgħu jiġu rkuprati’.

                                    —

                                    Taxxa fuq il-Valur Miżjud (VAT) u taxxi oħra li jistgħu jiġu rkuprati fil-fatturi pprovduti lill-konsumaturi industrijali. L-elementi kollha deskritti f’dan il-punt se jiġu inklużi maċ-ċifri rrapportati għal-livell tal-prezz: ‘Prezzijiet li jinkludu t-taxxi, l-levies u l-VAT kollha’.

                              Deskrizzjoni tat-taxxi, levies, levies mhux fiskali, drittijiet u kwalunkwe tariffi fiskali differenti li jistgħu jkunu applikabbli:

                                    —

                                    It-Taxxa fuq il-Valur Miżjud.

                                    —

                                    Drittijiet ta’ konċessjoni. Dawn normalment jirreferu għal-liċenzji u t-tariffi għall-okkupazzjoni ta’ art u proprjetà pubblika jew privata min-netwerks jew apparat ieħor ta’ l-elettriku.

                                    —

                                    Taxxi jew levies ambjentali. Dawn normalment jirreferu jew għall-promozzjoni ta’ sorsi ta’ l-enerġija rinnovabbli jew is-CHP, jew bħala piż għas- CO2, SO2 jew emissjonijiet minn aġenti oħra relatati mal-bidla fil-klima.

                                    —

                                    Taxxi għal-Spezzjonijiet Nukleari jew għal spezzjonijiet oħra: tariffi għad-dekommissjonar nukleari, spezzjonijiet u tariffi għall-istallazzjonijiet nukleari, eċċ.

                                    —

                                    Taxxi jew levies oħra marbuta mas-settur ta’ l-enerġija: Obbligi/tariffi tas-servizz pubbliku, levies għall-iffinanzjar ta’ l-awtoritajiet regolatorji ta’ l-enerġija, eċċ.

                                    —

                                    Taxxi jew levies oħra mhux marbuta mas-settur ta’ l-enerġija: taxxi fiskali nazzjonali, lokali u reġjonali fuq l-enerġija kkonsmata, taxxi fuq id-distribuzzjoni ta’ l-elettriku, eċċ.

                              Taxxi fuq id-dħul, taxxi fuq proprjetà, taxxi tas-sisa fuq il-prodotti taż-żejt u l-fjuwil li mhumiex għall-ġenerazzjoni ta’ l-elettriku, żejt għall-karozzi, taxxi għall-użu tat-toroq, taxxi fuq il-liċenzji għat-telekomunikazzjoni, radju, reklamar, tariffi għal-liċenzji, taxxi fuq l-iskart, eċċ., mhux se jitqiesu u huma esklużi minn din id-deskrizzjoni peress li huma parti, mingħajr ebda dubju, mill-ispejjeż ta’ l-operaturi u japplikaw għal industriji jew attivitajiet oħra.

                        (n)

                        Darba fis-sena, flimkien mar-rapportar dwar il-prezz f’Jannar, għandu jiġi nnotifikat lill-Uffiċċju ta’ l-Istatistika tal-Komunitajiet Ewropej, it-tqassim tal-prezzijiet ta’ l-elettriku fil-komponenti ewlenin tagħhom. Dan it-tqassim tal-prezzijiet ta’ l-elettriku fil-komponenti ewlenin tagħhom se jkun ibbażat fuq il-metodoloġija li ġejja:
                        Il-prezz sħiħ ta’ l-elettriku għall-kategorija ta’ konsum jista’ jitqies bħala s-somma globali tal-prezzijiet tan-‘Netwerk’, il-prezzijiet għall-‘Enerġija u l-Forniment’ (jiġifieri, mill-ġenerazzjoni għall-kummerċjalizzazzjoni, minbarra n-netwerks) u t-taxxi u l-levies kollha.

                                    —

                                    Il-prezz tan-‘Netwerk’ huwa l-proporzjon bejn id-dħul relatat mat-tariffi tat-trażmissjoni u d-distribuzzjoni u (jekk possibbli) il-volum korrispondenti ta’ kWh għal kull kategorija ta’ konsum. Jekk il-volumi separati ta’ kWh għal kull kategorija mhumiex disponibbli, għandhom jiġu pprovduti stimi tagħhom.

                                    —

                                    Il-prezz ta’ ‘l-Enerġija u l-Forniment’ huwa l-prezz totali mingħajr il-prezz tan-‘Netwerk’ u mingħajr it-taxxi u l-levies kollha.

                                    —

                                    Taxxi u levies. Għal dan il-komponent, tqassim addizzjonali se jiġi pprovdut:

                                                —

                                                Taxxi u levies fuq il-prezzijiet tan-‘Netwerk’.

                                                —

                                                Taxxi u levies fuq il-prezzijiet ta’ ‘l-Enerġija u l-Forniment’.

                                                —

                                                VAT u taxxi oħra li jistgħu jiġu rkuprati.

                              NOTA: Jekk is-servizzi komplementari jiġu identifikati separatament, dawn jistgħu jiġu allokati f’wieħed miż-żewġ komponenti ewlenin kif ġej:

                                    —

                                    Il-prezz tan-‘Netwerk’ se jinkludi l-ispejjeż li ġejjin: It-tariffi tat-trażmissjoni u d-distribuzzjoni, it-telf tat-trażmissjonijiet u d-distribuzzjoni, l-ispejjeż tan-netwerk, is-servizz ta’ wara l-bejgħ, l-ispejjeż tas-servizz tas-sistema u l-kiri tal-meter.

                                    —

                                    Il-prezz ta’ ‘l-Enerġija u l-Forniment’ se jinkludi l-ispejjeż li ġejjin: Il-ġenerazzjoni, l-aggregazzjoni, l-enerġija ta’ bilanċ, l-ispejjeż ta’ l-enerġija fornuta, is-servizzi lill-klijent, l-immaniġġjar ta’ wara l-bejgħ, il-metering u spejjeż oħra ta’ forniment.

                                    —

                                    Spejjeż oħra speċifiċi. Dawn jirrappreżentaw spejjeż li la huma spejjeż tan-netwerk, la spejjeż ta’ ‘l-Enerġija u l-Forniment’ u lanqas taxxi. Jekk jeżistu spejjeż bħal dawn, għandhom jiġu rrapportati separatament.

                        (o)

                        Fl-Istati Membri, meta kumpanija waħda tkopri l-bejgħ industrijali kollu, l-informazzjoni għandha tkun ikkomunikata minn dik il-kumpanija. Fi Stati Membri fejn joperaw iktar kumpaniji, l-informazzjoni għandha tkun ikkomunikata minn korp indipendenti ta’ l-istatistika.

                  ”

         (1)  Konsumaturi industrijali jistgħu jinkludu utenti mhux residenzjali.

         (2)  Konsumaturi industrijali jistgħu jinkludu wkoll konsumaturi mhux residenzjali.


title: Deċiżjoni tal-Kunsill tas- 16 ta' Mejju 2013 li taħtar u tissostitwixxi membri tal-Bord ta' Tmexxija taċ-Ċentru Ewropew għall-Iżvilupp ta' Taħriġ Vokazzjonali

text:
               5.6.2013

               MT

               Il-Ġurnal Uffiċjali tal-Unjoni Ewropea

               C 159/1

         DEĊIŻJONI TAL-KUNSILL
   tas-16 ta' Mejju 2013
   li taħtar u tissostitwixxi membri tal-Bord ta' Tmexxija taċ-Ċentru Ewropew għall-Iżvilupp ta' Taħriġ Vokazzjonali
   (2013/000/)
   IL-KUNSILL TAL-UNJONI EWROPEA,
   Wara li kkunsidra r-Regolament tal-Kunsill (KEE) Nru 337/75 tal-10 ta' Frar 1975 li jistabbilixxi ċ-Ċentru Ewropew għall-Iżvilupp ta' Taħriġ Professjonali, u b'mod partikolari l-Artikolu 4 tiegħu (1),
   Wara li kkunsidra n-nomina mressqa lill-Kunsill mill-Kummissjoni fil-kategorija tar-Rappreżentanti tal-impjegati,
   Billi:

               (1)

               Bid-Deċiżjoni tiegħu tas-16 ta' Lulju 2012 (2), il-Kunsill ħatar il-membri tal-Bord ta' Tmexxija taċ-Ċentru Ewropew għall-Iżvilupp ta' Taħriġ Professjonali għall-perijodu mit-18 ta' Settembru 2012 sas-17 ta' Settembru 2015.

               (2)

               Post ta' membru fuq il-Bord ta' Tmexxija taċ-Ċentru fil-kategorija tar-rappreżentanti tal-Impjegati huwa disponibbli għal Spanja.

         IDDEĊIEDA KIF ĠEJ:
   Artikolu waħdieni
   Il-persuna li ġejja hija b'dan maħtura membru tal-Bord ta' Tmexxija taċ-Ċentru Ewropew għall-Iżvilupp ta' Taħriġ Professjonali għall-bqija tal-mandat, jiġifieri sas-17 ta' Settembru 2015:
   RAPPREŻENTANTI TAL-ORGANIZZAZZJONIJIET TAL-IMPJEGATI:

               SPANJA

               Is-Sur Francisco Javier LÓPEZ

      Magħmul fi Brussell, is-16 ta’ Mejju 2013.

            Għall-Kunsill

            Il-President

         R. QUINN

      (1)  ĠU L 39, 13.2.1975, p. 1.

      (2)  ĠU C 228, 31.7.2012, p. 3.


title: 2012/747/UE: Deċiżjoni tal-Kunsill tat- 3 ta’ Diċembru 2012 dwar il-pożizzjoni li għandha tiġi adottata, f’isem l-Unjoni Ewropea, fil-Kumitat Konġunt taż-ŻEE dwar emenda għall-Protokoll 31 (dwar kooperazzjoni f’oqsma speċifiċi li ma jagħmlux parti mill-erba’ libertajiet) tal-Ftehim taż-ŻEE

text:
                  5.12.2012

                  MT

                  Il-Ġurnal Uffiċjali tal-Unjoni Ewropea

                  L 333/1

            DEĊIŻJONI TAL-KUNSILL
      tat-3 ta’ Diċembru 2012
      dwar il-pożizzjoni li għandha tiġi adottata, f’isem l-Unjoni Ewropea, fil-Kumitat Konġunt taż-ŻEE dwar emenda għall-Protokoll 31 (dwar kooperazzjoni f’oqsma speċifiċi li ma jagħmlux parti mill-erba’ libertajiet) tal-Ftehim taż-ŻEE
      (2012/747/UE)
      IL-KUNSILL TAL-UNJONI EWROPEA,
      Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 189, flimkien mal-Artikolu 218(9) tiegħu,
      Wara li kkunsidra r-Regolament tal-Kunsill (KE) Nru 2894/94 tat-28 ta’ Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea (1), u b’mod partikolari l-Artikolu 1(3) tiegħu,
      Wara li kkunsidra l-proposta li saret mill-Kummissjoni Ewropea,
      Billi:

                  (1)

                  Il-Ftehim dwar iż-Żona Ekonomika Ewropea (2) (“il-Ftehim taż-ŻEE”) daħal fis-seħħ fl-1 ta’ Jannar 1994.

                  (2)

                  Skont l-Artikolu 98 tal-Ftehim taż-ŻEE, il-Kumitat Konġunt taż-ŻEE jista’ jiddeċiedi li, fost l-oħrajn, jemenda l-Protokoll 31 tiegħu.

                  (3)

                  Il-Protokoll 31 tal-Ftehim taż-ŻEE fih dispożizzjonijiet u arranġamenti speċifiċi dwar il-kooperazzjoni f’oqsma speċifiċi barra mill-erba’ libertajiet.

                  (4)

                  Ir-Regolament (UE) Nru 911/2010 tal-Parlament Ewropew u tal-Kunsill tat-22 ta’ Settembru 2010 dwar il-programm Ewropew ta’ monitoraġġ tad-Dinja (GMES) u l-operazzjonijiet inizjali tiegħu (2011-2013) (3) ġie inkorporat fil-Ftehim taż-ŻEE bid-Deċiżjoni tal-Kumitat Konġunt taż-ŻEE Nru 139/2012 (4).

                  (5)

                  Id-Deċiżjoni tal-Kumitat Konġunt taż-ŻEE Nru 139/2012 ipprovdiet għas-sospensjoni tal-applikabbiltà tar-Regolament (UE) Nru 911/2010 għall-Islanda, sakemm jiġi deċiż mod ieħor mill-Kumitat Konġunt taż-ŻEE.

                  (6)

                  Huwa xieraq li tintemm is-sospensjoni tal-applikabbiltà tar-Regolament (UE) Nru 911/2010 għall-Islanda mill-1 ta’ Jannar 2013.

                  (7)

                  Il-Protokoll 31 tal-Ftehim taż-ŻEE għandu għalhekk jiġi emendat kif meħtieġ.

                  (8)

                  Il-pożizzjoni tal-Unjoni fil-Kumitat Konġunt taż-ŻEE għandha tkun ibbażata fuq l-abbozz ta’ Deċiżjoni li jinsab mehmuż,

            ADOTTA DIN ID-DEĊIŻJONI:
      Artikolu 1
      Il-pożizzjoni li għandha tiġi adottata, f’isem l-Unjoni Ewropea, fil-Kumitat Konġunt taż-ŻEE dwar l-emenda proposta għall-Protokoll 31 għall-Ftehim taż-ŻEE għandha tkun ibbażata fuq l-abbozz ta’ Deċiżjoni tal-Kumitat Konġunt taż-ŻEE mehmuż ma’ din id-Deċiżjoni.
      Artikolu 2
      Din id-Deċiżjoni għandha tidħol fis-seħħ fil-jum tal-adozzjoni tagħha.

         Magħmul fi Brussell, it-3 ta’ Diċembru 2012.

               Għall-Kunsill

               Il-President

            N. SYLIKIOTIS

         (1)  ĠU L 305, 30.11.1994, p. 6.

         (2)  ĠU L 1, 3.1.1994, p. 3.

         (3)  ĠU L 276, 20.10.2010, p. 1.

         (4)  ĠU L 309, 8.11.2012, p. 21.

         ABBOZZ
         DEĊIŻJONI TAL-KUMITAT KONĠUNT TAŻ-ŻEE Nru …/2012
         ta’ …
         li temenda l-Protokoll 31 tal-Ftehim taż-ŻEE, dwar kooperazzjoni f’oqsma speċifiċi li ma jagħmlux parti mill-erba’ libertajiet
         IL-KUMITAT KONĠUNT TAŻ-ŻEE,
         Wara li kkunsidra l-Ftehim dwar iż-Żona Ekonomika Ewropea (“il-Ftehim taż-ŻEE”), u partikolarment l-Artikoli 86 u 98,
         Billi:

                     (1)

                     Ir-Regolament (UE) Nru 911/2010 tal-Parlament Ewropew u tal-Kunsill tat-22 ta’ Settembru 2010 dwar il-programm Ewropew ta’ monitoraġġ tad-Dinja (GMES) u l-operazzjonijiet inizjali tiegħu (2011-2013) (1) ġie inkorporat fil-Ftehim taż-ŻEE bid-Deċiżjoni tal-Kumitat Konġunt taż-ŻEE Nru 139/2012 (2).

                     (2)

                     Is-sospensjoni tal-applikabbiltà tar-Regolament (UE) Nru 911/2010 għall-Islanda għandha tintemm.

                     (3)

                     Il-Protokoll 31 għall-Ftehim ŻEE għandu għalhekk jiġi emendat sabiex din it-terminazzjoni tibda sseħħ mill-1 ta’ Jannar 2013,

               ADOTTA DIN ID-DEĊIŻJONI:
         Artikolu 1
         Fil-paragrafu 8c tal-Artikolu 1 tal-Protokoll 31 għall-Ftehim taż-ŻEE, l-adattament (e) għandu jitħassar.
         Artikolu 2
         Din id-Deċiżjoni għandha tidħol fis-seħħ fil-jum wara l-aħħar notifika lill-Kumitat Konġunt taż-ŻEE skont l-Artikolu 103(1) tal-Ftehim dwar iż-ŻEE (*).
         Għandu japplika mill-1 ta’ Jannar 2013.
         Artikolu 3
         Din id-Deċiżjoni tiġi ppubblikata fis-Sezzjoni taż-ŻEE ta’ Il-Ġurnal Uffiċjali tal-Unjoni Ewropea, u fis-Suppliment taż-ŻEE tiegħu.

            Magħmul fi …,

                  Għall-Kumitat Konġunt taż-ŻEE

                  Il-President

                  Is-Segretarji tal-Kumitat Konġunt taż-ŻEE

            (1)  ĠU L 276, 20.10.2010, p. 1.

            (2)  ĠU L 309, 8.11.2012, p. 21.

            (*)  [L-ebda rekwiżiti kostituzzjonali ma huma indikati.] [Rekwiżiti kostituzzjonali indikati.]


title: 2011/33/UE: Deċiżjoni tal-Kunsill tat- 8 ta’ Novembru 2010 dwar il-konklużjoni tal-Protokoll għall-Ftehim ta’ Sħubija u Kooperazzjoni li jistabbilixxi sħubija bejn il-Komunitajiet Ewropej u l-Istati Membri tagħhom, min-naħa l-waħda, u l-Ukraina, min-naħa l-oħra, fir-rigward ta’ Ftehim ta’ Qafas bejn l-Unjoni Ewropea u l-Ukraina dwar il-prinċipji ġenerali għall-parteċipazzjoni tal-Ukraina fil-programmi tal-Unjoni

text:
               21.1.2011

               MT

               Il-Ġurnal Uffiċjali tal-Unjoni Ewropea

               L 18/1

         DEĊIŻJONI TAL-KUNSILL
   tat-8 ta’ Novembru 2010
   dwar il-konklużjoni tal-Protokoll għall-Ftehim ta’ Sħubija u Kooperazzjoni li jistabbilixxi sħubija bejn il-Komunitajiet Ewropej u l-Istati Membri tagħhom, min-naħa l-waħda, u l-Ukraina, min-naħa l-oħra, fir-rigward ta’ Ftehim ta’ Qafas bejn l-Unjoni Ewropea u l-Ukraina dwar il-prinċipji ġenerali għall-parteċipazzjoni tal-Ukraina fil-programmi tal-Unjoni
   (2011/33/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 114, 168, 169, 172, 173(3), 188 u 192, flimkien mal-Artikolu 218(6)(a) u l-ewwel subparagrafu tal-Artikolu 218(8) tiegħu,
   Wara li kkunsidra l-proposta tal-Kummissjoni Ewropea,
   Wara li kkunsidra l-kunsens tal-Parlament Ewropew,
   Billi:

               (1)

               Il-Protokoll tal-Ftehim ta’ Sħubija u Kooperazzjoni bejn il-Komunitajiet Ewropej u l-Istati Membri tagħhom, min-naħa l-waħda, u l-Ukraina, min-naħa l-oħra (1), dwar Ftehim ta’ Qafas bejn l-Unjoni Ewropea u l-Ukraina fir-rigward tal-prinċipji ġenerali għall-parteċipazzjoni tal-Ukraina fil-programmi tal-Unjoni (minn hawn ’il quddiem “il-Protokoll”) ġie ffirmat f’isem l-Unjoni fit-22 ta’ Novembru 2010.

               (2)

               Bħala konsegwenza tad-dħul fis-seħħ tat-Trattat ta’ Lisbona fl-1 ta’ Diċembru 2009, l-Unjoni Ewropea ssostitwixxiet u ssuċċediet lill-Komunità Ewropea.

               (3)

               Il-Protokoll għandu jiġi konkluż,

         ADOTTA DIN ID-DEĊIŻJONI:
   Artikolu 1
   Il-Protokoll dwar il-Ftehim ta’ Sħubija u Kooperazzjoni li jsitabbilixxi sħubija bejn il-Komunitajiet Ewropej u l-Istati Membri tagħhom, min-naħa l-waħda, u l-Ukraina, min-naħa l-oħra, fir-rigward ta’ Ftehim ta’ Qafas bejn l-Unjoni Ewropea u l-Ukraina dwar il-prinċipji ġenerali għall-parteċipazzjoni tal-Ukraina fil-programmi tal-Unjoni (2) (minn issa “il-Protokoll”) huwa b’dan approvat f’isem l-Unjoni Ewropea.
   Artikolu 2
   Il-President tal-Kunsill għandu, f’isem l-Unjoni, jagħti n-notifika prevista fl-Artikolu 10 tal-Protokoll.
   Artikolu 3
   Din id-Deċiżjoni ser tidħol fis-seħħ fil-jum tal-adozzjoni tagħha.

      Magħmul fi Brussell, it-8 ta’ Novembru 2010.

            Għall-Kunsill

            Il-President

         M. WATHELET

      (1)  ĠU L 49, 19.2.1998, p. 3.

      (2)  Ara paġna 3 ta’ dan Il-Ġurnal Uffiċjali.


title: Deċiżjoni tal-Kunsill 2013/366/PESK tad- 9 ta’ Lulju 2013 li temenda u testendi l-mandat tar-Rappreżentant Speċjali tal-Unjoni Ewropea fil-Kosovo

text:
               10.7.2013

               MT

               Il-Ġurnal Uffiċjali tal-Unjoni Ewropea

               L 189/9

         DEĊIŻJONI TAL-KUNSILL 2013/366/PESK
   tad-9 ta’ Lulju 2013
   li temenda u testendi l-mandat tar-Rappreżentant Speċjali tal-Unjoni Ewropea fil-Kosovo (1)

   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolo 28, l-Artikolu 31(2) u l-Artikolu 33 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà,
   Billi:

               (1)

               Fil-25 ta’ Jannar 2012, il-Kunsill adotta d-Deċiżjoni 2012/39/PESK (2) li taħtar lis-Sur Samuel ŽBOGAR bħala r-Rappreżentant Speċjali tal-Unjoni Ewropea (“RSUE”) fil-Kosovo. Il-mandat tar-RSUE ser jiskadi fit-30 ta’ Ġunju 2013.

               (2)

               Il-mandat tar-RSUE għandu jiġi emendat u estiż għal perijodu ieħor ta’ 12-il xahar.

               (3)

               Ir-RSUE ser jimplimenta l-mandat tiegħu fil-kuntest ta’ sitwazzjoni li tista’ tiddeterjora u li tista’ xxekkel il-kisba tal-objettivi tal-azzjoni esterna tal-Unjoni kif stabbiliti fl-Artikolu 21 tat-Trattat,

         ADOTTA DIN ID-DEĊIŻJONI:
   Artikolu 1
   Rappreżentant Speċjali tal-Unjoni Ewropea
   Il-mandat tas-Sur Samuel ŽBOGAR bħala r- RSUE fil-Kosovo huwa b’dan emendat u estiż sat-30 ta’ Ġunju 2014. Il-mandat tar-RSUE jista’ jintemm qabel, jekk il-Kunsill jiddeċiedi hekk, fuq proposta tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà (RGħ).
   Artikolu 2
   Objettivi ta’ politika
   Il-mandat tar-RSUE għandu jkun ibbażat fuq l-objettivi ta’ politika tal-Unjoni fil-Kosovo. Dawn jinkludu rwol mexxej fil-promozzjoni ta’ Kosovo stabbli, vijabbli, paċifiku, demokratiku u multietniku; it-tisħiħ tal-istabbiltà fir-reġjun u l-kontribut għal kooperazzjoni reġjonali u r-relazzjonijiet tajba tal-viċinat fil-Balkani tal-Punent; il-promozzjoni ta’ Kosovo li jkun impenjat għall-istat tad-dritt u għall-protezzjoni tal-minoritajiet u tal-wirt kulturali u reliġjuż; l-appoġġ għall-progress tal-Kosovo lejn l-Unjoni f’konformità mal-perspettiva Ewropea fir-reġjun, f’konformità mal-Konklużjonijiet rilevanti tal-Kunsill.
   Artikolu 3
   Mandat
   Sabiex jinkisbu l-objettivi ta’ politika, il-mandat tar-RSUE għandu jkun li:

               (a)

               joffri l-konsulenza u l-appoġġ tal-Unjoni fil-proċess politiku;

               (b)

               jippromovi koordinazzjoni politika ġenerali tal-Unjoni fil-Kosovo;

               (c)

               isaħħaħ il-preżenza tal-Unjoni fil-Kosovo u jiżgura l-koerenza u l-effettività tagħha;

               (d)

               jipprovdi gwida politika lokali lill-Kap tal-Missjoni tal-Unjoni Ewropea għall-Istat tad-Dritt fil-Kosovo (EULEX KOSOVO), inkluż dwar l-aspetti politiċi ta’ kwistjonijiet relatati ma’ responsabbilitajiet eżekuttivi;

               (e)

               jiżgura l-konsistenza u l-koerenza tal-azzjoni tal-Unjoni fil-Kosovo;

               (f)

               jappoġġa l-progress tal-Kosovo lejn l-Unjoni, f’konformità mal-perspettiva Ewropea fir-reġjun, permezz ta’ komunikazzjoni pubblika mmirata u attivitajiet ta’ komunikazzjoni tal-Unjoni mfassla biex ikunu żgurati l-fehim u l-appoġġ usa’ mill-pubbliku tal-Kosovo dwar kwistjonijiet relatati mal-Unjoni;

               (g)

               jissorvelja, jassisti u jiffaċilita l-progress dwar il-prijoritajiet politiċi, ekonomiċi u Ewropej, f’konformità mal-kompetenzi u r-responsabbiltajiet istituzzjonali rispettivi;

               (h)

               jikkontribwixxi għall-iżvilupp u l-konsolidazzjoni tar-rispett għad-drittijiet tal-bniedem u l-libertajiet fundamentali fil-Kosovo, f’kooperazzjoni mar-RSUE għad-Drittijiet tal-Bniedem, inkluż fir-rigward tan-nisa u t-tfal, f’konformità mal-politika dwar id-drittijiet tal-bniedem tal-Unjoni u l-Linji Gwida tal-Unjoni dwar id-Drittijiet tal-Bniedem;

               (i)

               jassisti fl-implimentazzjoni tad-djalogu bejn Belgrad u Pristina ffaċilitat mill-Unjoni.

         Artikolu 4
   Implimentazzjoni tal-mandat
   1.   Ir-RSUE għandu jkun responsabbli għall-implimentazzjoni tal-mandat waqt li jaġixxi taħt l-awtorità tar-RGħ.
   2.   Il-Kumitat Politiku u ta’ Sigurtà (KPS) għandu jżomm kollegament privileġġat mar-RSUE u għandu jkun il-punt ta’ kuntatt primarju tar-RSUE mal-Kunsill. Il-KPS għandu jipprovdi gwida strateġika u direzzjoni politika lir-RSUE fil-qafas tal-mandat, mingħajr preġudizzju għas-setgħat tar-RGħ.
   3.   Ir-RSUE għandu jaħdem f’koordinazzjoni mill-qrib mas-Servizz Ewropew għall-Azzjoni Esterna (SEAE).
   Artikolu 5
   Finanzjament
   1.   L-ammont ta’ referenza finanzjarja maħsub biex ikopri n-nefqa relatata mal-mandat tar-RSUE fil-perijodu mill-1 ta’ Lulju 2013 sat-30 ta’ Ġunju 2014 għandu jkun ta’ EUR 1 870 000.
   2.   In-nefqa għandha tiġi amministrata f’konformità mal-proċeduri u r-regoli applikabbli għall-baġit ġenerali tal-Unjoni. Iċ-ċittadini tal-pajjiżi tar-reġjun tal-Balkani tal-Punent għandhom ikunu jistgħu jagħmlu offerti għal kuntratti.
   3.   L-amministrazzjoni tan-nefqa għandha tkun soġġetta għal kuntrattat bejn ir-RSUE u l-Kummissjoni. Ir-RSUE għandu jkun responsabbli quddiem il-Kummissjoni għall-infiq kollu.
   Artikolu 6
   Kostituzzjoni u kompożizzjoni tal-iskwadra
   1.   Għandu jiġi assenjat persunal iddedikat lir-RSUE biex jimplimenta l-mandat tiegħu u biex jikkontribwixxi għall-koerenza, il-viżibbiltà u l-effettività tal-azzjoni globali tal-Unjoni fil-Kosovo. Fil-limiti tal-mandat tiegħu u l-mezzi finanzjarji korrispondenti disponibbli, ir-RSUE għandu jkun responsabbli mill-istruttura tal-iskwadra tiegħu. L-iskwadra għandha tinkludi konsulenza esperta dwar kwistjonijiet speċifiċi ta’ politika kif meħtieġ mill-mandat. Ir-RSUE għandu jżomm lill-Kunsill u lill-Kummissjoni infurmati fil-pront dwar il-kompożizzjoni tal-iskwadra tiegħu.
   2.   L-Istati Membri, l-istituzzjonijiet tal-Unjoni u s-SEAE jistgħu jipproponu l-issekondar ta’ persunal biex jaħdem mar-RSUE. Is-salarju ta’ tali persunal issekondat għandu jkun kopert mill-Istat Membru, mill-istituzzjoni kkonċernata tal-Unjoni jew mis-SEAE, rispettivament. L-esperti ssekondati mill-Istati Membri għall-istituzzjonijiet tal-Unjoni jew is-SEAE jistgħu wkoll jiġu assenjati sabiex jaħdmu mar-RSUE. Il-persunal internazzjonali b’kuntratt għandu jkollu ċ-ċittadinanza ta’ Stat Membru.
   3.   Il-persunal kollu ssekondat għandu jibqa’ taħt l-awtorità amministrattiva tal-Istat Membru emittenti, l-istituzzjoni tal-Unjoni jew is-SEAE u għandu jwettaq dmirijietu u jaġixxi fl-interess tal-mandat tar-RSUE.
   Artikolu 7
   Privileġġi u immunitajiet tar-RSUE u l-persunal tiegħu
   Il-privileġġi, immunitajiet u garanziji oħra meħtieġa għat-tlestija u l-funzjonament bla tfixkil tal-missjoni tar-RSUE u tal-membri tal-persunal tiegħu għandhom jiġu miftehmin mal-partijiet ospitanti, kif adatt. L-Istati Membri u s-SEAE għandhom jagħtu l-appoġġ meħtieġ kollu għal dan il-għan.
   Artikolu 8
   Sigurtà ta’ informazzjoni klassifikata tal-UE
   1.   Ir-RSUE u l-membri tal-iskwadra tiegħu għandhom jirrispettaw il-prinċipji u l-istandards minimi ta’ sigurtà stabbiliti bid-Deċiżjoni tal-Kunsill 2011/292/UE tal-31 ta’ Marzu 2011 dwar ir-regoli ta’ sigurtà għall-protezzjoni ta’ informazzjoni klassifikata tal-UE (3).
   2.   Ir-RGħ għandu l-awtorità sabiex jirrilaxxa lin-NATO/KFOR informazzjoni u dokumenti klassifikati tal-UE sal-livell “CONFIDENTIEL UE/EU CONFIDENTIAL” iġġenerati għall-finijiet tal-azzjoni, f’konformità mar-regoli ta’ sigurtà għall-protezzjoni ta’ informazzjoni klassifikata tal-UE.
   3.   Ir-RGħ huwa awtorizzat biex jirrilaxxa lin-Nazzjonijiet Uniti (NU) u lill-Organizzazzjoni għas-Sigurtà u l-Kooperazzjoni fl-Ewropa (OSKE), skont il-ħtiġijiet operattivi tar-RSUE, informazzjoni u dokumenti klassifikati tal-UE sal-livell “RESTREINT UE/EU RESTRICTED” li jiġu ġġenerati għall-finijiet tal-azzjoni tal-Unjoni fil-Kosovo, skont ir-regoli ta’ sigurtà għall-protezzjoni ta’ informazzjoni klassifikata tal-UE. Għandhom jiġu mfassla arranġamenti lokali għal dan il-għan.
   4.   Ir-RGħ huwa awtorizzat jirrilaxxa lil partijiet terzi assoċjati ma’ din id-Deċiżjoni dokumenti mhux klassifikati tal-UE li jkunu relatati mad-deliberazzjonijiet tal-Kunsill rigward l-azzjoni koperta mill-obbligu tas-segretezza professjonali skont l-Artikolu 6(1) tar-Regoli ta’ Proċedura tal-Kunsill (4).
   Artikolu 9
   Aċċess għal informazzjoni u appoġġ loġistiku
   1.   L-Istati Membri, il-Kummissjoni u s-Segretarjat Ġenerali tal-Kunsill għandhom jiżguraw li jingħata aċċess lir-RSUE għal kwalunkwe informazzjoni rilevanti.
   2.   Id-delegazzjoni tal-Unjoni u/jew l-Istati Membri, kif adatt, għandhom jipprovdu appoġġ loġistiku fir-reġjun.
   Artikolu 10
   Sigurtà
   F’konformità mal-politika tal-Unjoni dwar is-sigurtà tal-persunal skjerat barra mill-Unjoni f’kapaċità operattiva taħt it-Titolu V tat-Trattat, ir-RSUE għandu jieħu l-miżuri prattikabbli raġonevoli kollha, f’konformità mal-mandat tiegħu u mas-sitwazzjoni ta’ sigurtà fiż-żona ġeografika taħt ir-responsabbiltà tiegħu, għas-sigurtà tal-persunal kollu taħt l-awtorità diretta tiegħu, partikolarment billi:

               (a)

               jistabbilixxi pjan ta’ sigurtà li jkun speċifiku għall-missjoni bbażat fuq gwida mis-SEAE, li jinkludi miżuri ta’ sigurtà fiżiċi, organizzattivi u proċedurali speċifiċi għall-missjoni, li jirregolaw l-immaniġġar tal-moviment mingħajr periklu tal-persunal lejn, u ġewwa, iż-żona tal-missjoni, kif ukoll l-immaniġġar ta’ inċidenti ta’ sigurtà u li jinkludi pjan ta’ kontinġenza u ta’ evakwazzjoni tal-missjoni;

               (b)

               jiżgura li l-persunal kollu skjerat barra mill-Unjoni jkun kopert b’assigurazzjoni ta’ riskju għoli kif meħtieġ mill-kondizzjonijiet fiż-żona tal-missjoni;

               (c)

               jiżgura li l-membri kollha tal-iskwadra tiegħu li jkunu ser jiġu skjerati barra l-Unjoni Ewropea, inkluż persunal ikkuntrattat lokalment, ikunu rċevew taħriġ adatt fir-rigward tas-sigurtà qabel jaslu fiż-żona tal-missjoni jew kif jaslu, abbażi tal-klassifikazzjonijiet tar-riskju assenjati liż-żona tal-missjoni mis-SEAE.

               (d)

               jiżgura li jiġu implimentati r-rakkomandazzjonijiet miftehmin kollha, magħmula wara valutazzjonijiet regolari ta’ sigurtà, u jippreżenta lill-Kunsill, lir-RGħ u lill-Kummissjoni rapporti bil-miktub dwar l-implimentazzjoni tagħhom u dwar kwistjonijiet oħra ta’ sigurtà fil-qafas tar-rapport intermedju u tar-rapport dwar l-implimentazzjoni tal-mandat.

         Artikolu 11
   Rappurtar
   Ir-RSUE għandu jipprovdi regolarment lir-RGħ u lill-KPS rapporti orali u bil-miktub. Ir-RSUE għandu jippreżenta wkoll rapport, kif meħtieġ, lill-gruppi ta’ ħidma tal-Kunsill. Rapporti regolari bil-miktub għandhom jiġu ċċirkolati permezz tan-network COREU. Fuq ir-rakkomandazzjoni tar-RGħ jew tal-KPS, ir-RSUE għandu jipprovdi rapporti lill-Kunsill Affarijiet Barranin. F’konformità mal-Artikolu 36 tat-Trattat, ir-RSUE jista’ jkun involut fl-għoti ta’ informazzjoni lill-Parlament Ewropew.
   Artikolu 12
   Koordinazzjoni
   1.   Ir-RSUE għandu jippromwovi l-koordinazzjoni politika ġenerali tal-Unjoni. Huwa għandu jgħin biex jiġi żgurat li l-istrumenti kollha tal-Unjoni fuq il-post ikunu użati b’mod koerenti biex jinkisbu l-objettivi ta’ politika tal-Unjoni. L-attivitajiet tar-RSUE għandhom jiġu kkoordinati ma’ dawk tal-Kummissjoni, kif ukoll ma’ dawk ta’ RSUE oħrajn li jkunu attivi fir-reġjun, kif adatt. Ir-RSUE għandu jipprovdi informazzjoni regolari lill-missjonijiet tal-Istati Membri u lid-delegazzjonijiet tal-Unjoni.
   2.   Fuq il-post, għandu jinżamm kollegament mill-qrib mal-Kapijiet tad-delegazzjonijiet tal-Unjoni fir-reġjun u mal-Kapijiet tal-Missjoni tal-Istati Membri. Huma għandhom jagħmlu kull sforz biex jgħinu lir-RSUE fl-implimentazzjoni tal-mandat. Ir-RSUE għandu jipprovdi gwida politika lokali lill-Kap tal-EULEX KOSOVO, inkluż dwar l-aspetti politiċi ta’ kwistjonijiet relatati ma’ responsabbiltajiet eżekuttivi. Ir-RSUE u l-Kmandat tal-Operazzjoni Ċivili għandhom jikkonsultaw lil xulxin kif meħtieġ.
   3.   Ir-RSUE għandu wkoll iżomm kollegament ma’ aġenziji lokali rilevanti u ma’ atturi internazzjonali u reġjonali oħra fuq il-post.
   4.   Ir-RSUE, flimkien ma’ atturi tal-Unjoni oħra preżenti fuq il-post, għandu jiżgura t-tixrid u l-kondiviżjoni ta’ informazzjoni bejn l-atturi tal-Unjoni fuq il-post bil-ħsieb li jinkiseb livell għoli ta’ għarfien komuni dwar is-sitwazzjoni u ta’ valutazzjoni komuni.
   Artikolu 13
   Assistenza fir-rigward ta’ talbiet
   Ir-RSUE u l-persunal tiegħu għandhom jassistu fil-provvediment ta’ elementi bħala rispons għal kwalunkwe talba u kwalunkwe obbligu li jirriżultaw mill-mandati tar-Rappreżentanti Speċjali għall-Unjoni Ewropea preċedenti fil-Kosovo, u għandhom jipprovdu assistenza amministrattiva u aċċess għall-fajls rilevanti għal tali fini.
   Artikolu 14
   Reviżjoni
   L-implimentazzjoni ta’ din id-Deċiżjoni u l-konsistenza tagħha ma’ kontributi oħrajn mill-Unjoni lir-reġjun għandhom jiġu riveduti regolarment. Ir-RSUE għandu jippreżenta lill-Kunsill, lir-RGħ u lill-Kummissjoni rapport ta’ progress sat-tmiem ta’ Novembru 2013 u rapport komprensiv dwar l-implementazzjoni tal-mandat fi tmiem il-mandat tar-RSUE.
   Artikolu 15
   Dħul fis-seħħ
   Din id-Deċiżjoni għandha tidħol fis-seħħ fil-jum tal-adozzjoni tagħha.
   Hija għandha tapplika mill-1 ta’ Lulju 2013.

      Magħmul fi Brussell, id-9 ta’ Lulju 2013.

            Għall-Kunsill

            Il-President

         R. ŠADŽIUS

      (1)  Din in-nomuna hi mingħajr preġudizzju għall-pożizzjonijiet dwar l-istatus, u hija konformi mar-Riżoluzzjoni 1244(1999) tal-Kunsill tas-Sigurtà tan-NU u mal-Opinjoni tal-QIĠ dwar id-dikjarazzjoni tal-indipendenza tal-Kosovo.

      (2)  ĠU L 23, 26.1.2012, p. 5.

      (3)  ĠU L 141, 27.5.2011, p. 17.

      (4)  Id-Deċiżjoni tal-Kunsill 2009/937/UE tal-1 ta’ Diċembru 2009 li tadotta r-Regoli ta’ Proċedura tal-Kunsill (ĠU L 325, 11.12.2009, p. 35).